UKM sediakan 12,920 penginapan kepada pelajar sesi akademik 2022/2023
Oleh AHMAD SHAHERMAN SHAMSURI

28 Oktober 2022, 6:14 pm
PETALING JAYA – Universiti Kebangsaan Malaysia (UKM) menyediakan kemudahan penginapan kepada seramai 12,920 pelajar di kolej kediamannya bagi Sesi Akademik 2O22/2023.
Pusat Komunikasi Korporat UKM berkata, data terkini Pusat Perumahan Pelajar (PPP) UKM sehingga 27 Oktober lalu menunjukkan seramai 12,420 atau kira-kira 96 peratus pelajar telah mendaftar di kolej kediaman.
Katanya, baki kekosongan itu akan ditawarkan kepada 550 pelajar tahun satu ambilan kedua bermula 25 hingga 31 Oktober depan.
“Seperti mana diamalkan di semua Universiti Awam (UA), penginapan pelajar di kolej kediaman diberi keutamaan kepada pelajar tahun pertama dan baki kekosongan pula akan dibuka kepada pelajar senior.
“Berdasarkan rekod, hampir 90 peratus pelajar prasiswazah kini ditawarkan penginapan di dalam kampus UKM cakna dengan keperluan untuk menambah lagi penginapan bagi pelajar,” katanya dalam satu kenyataan di sini hari ini.
Menurut kenyataan itu lagi, pihak pengurusan tertinggi UKM bersetuju untuk melaksanakan proses naik taraf Pangsapuri Taman Tenaga dan Kolej Idris Al-Marbawi secara berperingkat.

“Bagi fasa satu, pengurusan tertinggi universiti bersetuju untuk meluluskan peruntukan sebanyak RM1.2 juta bagi membaik pulih unit rumah di Taman Tenaga yang boleh menempatkan lebih 450 pelajar.
“Fasa kedua melibatkan perancangan pembaikan sebuah kolej yang dahulunya dikenali sebagai Kolej Idris Al-Marbawi secara berperingkat. Kedua-dua premis ini juga akan digabungkan menjadi satu identiti kolej baharu setelah proses baik pulih ini selesai,” jelasnya.
Tambah kenyataan itu, UKM juga telah memperkenalkan sistem e-merit bagi memastikan ketelusan dalam pemilihan pelajar bagi penempatan di kolej kediaman.
“Disamping itu, Pusat Hal Ehwal Pelajar (HEP) telah menawarkan bantuan kepada golongan pelajar B40 seperti inisiatif terbaru mulai sesi 2022/2023 iaitu bantuan sara hidup dan bantuan makanan berjumlah hampir RM900,000 kepada pelajar yang memerlukan,”ujarnya.
Pada masa sama, kenyataan itu memberitahu bahawa UKM melalui HEP-UKM turut menyediakan bantuan pendidikan pelajar bagi menyokong keperluan pendidikan pelajar yang berjumlah RM200 setiap semester.
“Keperihatinan UKM bukan sahaja merangkumi aspek pendidikan malah merangkumi kesihatan bagi membantu pelajar yang memerlukan sehingga RM15,000.00.
“UKM dengan melalui Skim Tabung Kebajikan Pelajar juga turut menawarkan bantuan kebajikan, khairat kematian, bantuan bencana dan bantuan perubatan sehingga RM10,000 kepada pelajar yang terlibat,” ujarnya. – KOSMO! ONLINE


Golf penghubung hubungan media, Allianz Malaysia
Oleh KOSMO!

28 Oktober 2022, 5:39 pm
PETALING JAYA – Lebih 47 pengamal media tempatan bersama 11 pengurusan kanan Allianz Malaysia memeriahkan Kejohanan Golf Allianz Bersama Media di Kuala Lumpur Golf & Country Club (KLGCC) baru-baru ini.
Ketua Pegawai Eksekutif Allianz Malaysia Berhad, Sean Wang berkata, kejohanan berkenaan kembali dianjurkan selepas dua tahun tidak dapat diadakan kerana pelaksanaan Perintah Kawalan Pergerakan (PKP) di negara ini.
Menurut Sean, kejohanan yang memasuki edisi kelapan itu menarik penyertaan pengarang kanan dan pengurusan daripada hampir kesemua media cetak dan elektronik di Malaysia.
“Jika bukan kerana Covid-19, kejohanan ini sudah mencapai edisi yang ke-10. Apa yang penting, kami sentiasa mengalu-alukan penyertaan pemain golf dalam kalangan pengamal media bersama kami.
“Saya juga gembira melihat muka lama dan baharu untuk turut serta dalam kejohanan kali ini. Maklum balas positif tentang saingan dalam kejohanan ini juga satu petanda baik buat pemain,” katanya dalam satu kenyataan.
Dalam kejohanan edisi kelapan itu, wakil dari Utusan Malaysia, Imran Mohamad Nor muncul juara individu, naib juara milik Raimon Arvindra dari Astro dan tempat ketiga Ismadi Manap dari RTM.

Tiga pemenang utama bagi kategori individu turut dinobatkan sebagai juara berpasukan yang turut dianggotai oleh Rastam Ariffin dari Allianz Malaysia.
Naib juara berpasukan dimenangi wakil dari Media Prima, Mahathir Mohamad Sidi, Amirullah Andi Nor (Berita Harian), Jaiarajo dan Soloman Lau (Allianz Malaysia).
Peserta dari TV3, Affandi Ariffin bersama Abdul Yazid Mahat (Cakap Sukan), Sulaiman Jamain (RTM), Mohamad Fadhil (Sinar Harian) menduduki tangga ketiga. – KOSMO! ONLINE


Tiga maut: Bapa mimpi anak, menantu pakai baju hitam putih
Oleh DIYANATUL ATIQAH ZAKARYA

28 Oktober 2022, 5:34 pm
ALOR GAJAH – Bapa mangsa kemalangan maut, Zubaidah Abd. Rajak memberitahu, dia seolah-olah mendapat ‘petanda’ mengenai pemergian anak dan menantunya apabila bermimpi pasangan itu memakai baju berwarna hitam dan putih dua minggu lalu.
Arwah Zubaidah dan suami, Muhammad Nazirul Syafiq Azmi, 28, serta anak mereka, Muhammad Rizqi, setahun meninggal dunia selepas kereta jenis Honda Jazz yang dinaiki merempuh sebuah lori di Kilometer 216, Lebuh Raya Utara-Selatan arah utara di sini, pagi tadi.
Menurut Abdul Rajak Sakiman, 66, dia tidak menceritakan mimpi itu kepada ahli keluarganya kerana menganggapnya sebagai ‘mainan’ tidur.
“Baru hari ini saya tahu kenapa saya mimpi anak dan menantu pakai baju hitam dan putih, rupa-rupanya ia seperti satu petanda mereka akan pergi meninggalkan keluarga buat selama-lamanya.
“Saya tidak sangka mereka terlibat nahas kerana sepatutnya kami sekeluarga berkelah beramai-ramai di Port Dickson, Negeri Sembilan tengah hari tadi (semalam),” katanya ketika ditemui di Unit Forensik, Hospital Alor Gajah di sini, hari ini.

Mengulas lanjut dia berkata, aktiviti perkelahan tersebut sudah dirancang secara mengejut oleh mangsa dan adik-beradiknya malam tadi.

“Malam tadi, dia (arwah Zubaidah) dengan adik-beradiknya rancang hendak bercuti di Port Dickson. Jadi pagi tadi dua buah kereta termasuk saya bertolak dari Muar, manakala dua lagi iaitu kereta Zubaidah dan kakaknya bertolak dari Johor Bahru.
“Kakaknya sempat berjumpa dengan arwah Zubaidah sekeluarga di Plaza Tol Skudai. Dia (kakak arwah) dakwa melihat ‘air’ muka adiknya lain dan mereka kemudiannya meneruskan perjalanan.
“Pukul 1 tengah hari tadi, kami mula berasa tidak sedap hati kerana arwah Zubaidah tidak sampai.
Anggota bomba mengangkat mayat kanak-kajnak yang maut dalam kemalangan di Alor Gajah hari ini.
“Tidak lama selepas itu, saya menerima panggilan daripada nombor tidak dikenali yang memaklumkan anak saya terlibat kemalangan,” katanya.
Ujarnya lagi, dia bagaimanapun tidak menyangka kehilangan anak, menantu dan cucu secara serentak dalam nahas tersebut.
“Apa-apapun saya reda, ini sudah kententuan. Sampai sahaja di hospital, saya terus bertanyakan keadaan cucu. Tak sangka mereka semua ‘pergi’ serentak,” katanya. – KOSMO! ONLINE


Dr. Malar nasihati wanita Islam tentang baju tema Bollywood
Oleh KOSMO!

28 Oktober 2022, 5:51 pm
PETALING JAYA – Pakar perubatan, Dr. Malar Santhi Santherasegapan tampil menegur wanita beragama Islam yang gemar mengenakan pakaian tema Bollywood dalam menghadiri pelbagai majlis.
Katanya, sambutan Deepavali yang lalu memperlihatkan ramai golongan muslimah memakai sari serta lengkap dengan perhiasan ala Bollywood bagi memeriahkan perayaan tersebut bersama rakan-rakan.
“Saya terpanggil untuk tegur sedikit apabila ramai yang mengenakan pakaian tema Bollywood ini terutamanya wanita Islam.
“Pemakaian tema Bollywood ini mempunyai dua komponen, satu komponen bangsa India dan kedua komponen agama Hindu,” katanya menerusi akaun TikTok, Celoteh Dr. Malar hari ini.
Katanya, terdapat sebahagian besar wanita Islam yang tidak tahu membezakan budaya serta komponen agama Hindu itu sendiri ketika mengenakan pakaian dan perhiasan tema Bollywood.
“Jadi, kalau anda nak pakai tikka di atas dahi dan kepala, pakai sari, pakai rantai cantik, gelang itu tidak ada masalah kerana itu adalah budaya

“Tetapi saya ada tengok rakan-rakan beragama Islam ada pakai pottu, ia tidak boleh kerana ia merujuk kepada agama Hindu.
“Sepatutnya pottu berwarna merah dipakai oleh wanita sudah berkahwin dan warna hitam untuk yang belum, dan khusus untuk yang beragama Hindu, tapi ini pun agak berubah mengikut kawasan geografi mereka di India,” jelasnya.
Dalam pada itu, Dr. Malar mengingatkan wanita Islam untuk tidak mudah terikut-ikut dengan pemakaian tema Bollywood sehingga boleh melanggar hukum agama.
“Sebagai seorang yang beragama Hindu dan banyak berkawan dengan orang-orang Islam terutamanya, saya tahu bagaimana kawan-kawan saya sangat menjaga hukum syirik, haram dalam agama Islam.
“Jadi berhati-hati ketika anda mengenakan tema Bollywood dan jangan sampai tersasar, ambil yang budaya sahaja, berhati-hati dengan komponen agama Hindu,” pesannya. – KOSMO! ONLINE


Pesohor TikTok didakwa bunuh 2 lelaki selepas ibu diugut sebar video seks
Oleh KOSMO!

28 Oktober 2022, 6:30 pm
LONDON – Seorang wanita di Britain didakwa membunuh dua lelaki selepas salah seorang daripada mereka menjalin hubungan sulit dengan ibunya dan memeras ugut mangsa menggunakan pita seks, lapor akhbar Daily Star semalam.
Mahek Bukhari, 23, menafikan dakwaan bahawa dia merancang pembunuhan itu untuk menghalang Saqib Hussain, 21, daripada menyebarkan imej lucah ibunya, Ansreen Bukhari, 45.
Saqib dan rakannya, Mohammed Hashim Ijazuddin, 21, maut apabila kereta dinaiki mereka dirempuh di jalan raya dan terbakar pada tengah malam 11 Februari lalu.
Dalam perbicaraan mahkamah, Mahek yang merupakan seorang pesohor TikTok telah melancarkan ‘perangkap’ untuk ‘mendiamkan’ Saqib selepas dia mengancam untuk menghantar pita seks Ansreen kepada suami dan anak lelakinya.
Saqib didakwa memeras ugut Ansreen dan menuntut wang £2,000 (RM10,928) hingga £3,000 (RM16,392) sebagai balasan untuk tidak menyebarkan video lucah itu.
Dua lelaki dari bandar Banbury itu terbunuh apabila kereta Skoda Fabia yang dipandu mereka dengan laju melanggar pokok dan terbelah kepada dua bahagian di bandar Leicester.

Rakaman panggilan kecemasan dikemukakan kepada hakim di mana Saqib didengari memberitahu bahawa mereka dikejar oleh lelaki bertopeng. Dia kemudian menjerit sebelum bunyi rempuhan kuat kedengaran.
Mehek didakwa atas dua pertuduhan membunuh. – Agensi


Kereta lama jadi ‘lubuk’ curi bateri
Oleh AZMI NORDIN

28 Oktober 2022, 5:31 pm
AMPANG JAYA – Seorang lelaki dipercayai melakukan kegiatan mencuri bateri kenderaan dengan menyasarkan kereta lama yang diletakkan di tepi jalan.
Suspek yang juga seorang penganggur berusia 45 tahun kemudian menjual semula bateri tersebut bagi mendapatkan wang.
Bagaimanapun, suspek tersebut berjaya ditahan polis selepas disyaki mencuri bateri kenderaan Perodua Kancil milik seorang warga emas sehingga kerugian sebanyak RM180.
Ketua Polis Daerah Ampang Jaya, Asisten Komisioner Mohamad Farouk Eshak berkata, pihak polis menerima laporan daripada mangsa pada Selasa lalu.
Katanya, mangsa lelaki tempatan berusia 72 tahun mendapati kereta Perodua Kancil diletakkan di tepi Jalan Pandan Bistari 5 Cheras Baru, telah dicuri bateri kenderaannya selepas dia gagal menghidupkan kereta itu.
“Hasil laporan yang dibuat, sepasukan polis Jabatan Siasatan Jenayah Ampang Jaya menangkap suspek di Taman Bukit Permai, Kuala Lumpur pukul 10.30 malam hari yang sama.

“Suspek yang tidak bekerja disyaki terlibat dalam kes kecurian bateri kenderaan,” katanya dalam satu kenyataan hari ini.
Semakan terhadap tangkapan mendapati suspek mempunyai tiga rekod lampau jenayah dan ujian air kencing negatif dadah.
Jelas Mohamad Farouk, polis turut merampas barang suspek yang gunakan semasa kejadian antaranya beberapa spanar, pakaian, bateri kereta dan sebuah kereta Proton Saga disyaki digunakan semasa kejadian.
”Kes disiasat di bawah Seksyen 379(1) Kanun keseksaan dan suspek direman selama empat hari sehingga Ahad ini. – KOSMO! ONLINE.


Anak 2 tahun ‘rendam’ Macbook, niat bantu ‘bersihkan’ komputer riba bapa
Oleh KOSMO!

28 Oktober 2022, 5:30 pm
BEIJING – Seorang kanak-kanak perempuan berusia dua tahun di  wilayah Shandong, China menjadi popular apabila video memaparkan dia ‘mencuci’ komputer riba jenama Apple Macbook tular di media sosial, lapor akhbar South China Morning Post semalam.
Kanak-kanak bernama Duomi itu berniat membantu bapanya apabila terdengar rungutan semasa menikmati sarapan pagi bahawa komputer riba itu memiliki banyak ‘kotoran’.
Menurut ibunya yang merakam kejadian tersebut, dia menyedari perbuatan Duomi apabila kanak-kanak itu tiada di bilik untuk tidur petang.
“Apabila saya membuka pintu tandas, jantung saya hampir berhenti melihat dia merendam Macbook di dalam baldi yang dipenuhi air sambil memicit sabun dan menyental permukaan gajet itu.
“Duomi memberitahu dia mahu membersihkan Macbook itu kerana bapanya memberitahu terdapat banyak kotoran di dalamnya,”jelas ibunya.
Tambah wanita itu, pada mulanya dia mahu memarahi Duomi namun membatalkan niat tersebut kerana sedar anak bongsunya itu tidak tahu apa yang dilakukannya salah serta memiliki tujuan murni meskipun caranya salah.

“Suami saya membeli Macbook itu tiga tahun lepas dengan harga AS$1,200 (RM5,665).
“Ia masih tidak boleh digunakan selepas beberapa hari dibiarkan kering,” ujarnya.
Video tersebut telah berjaya meraih jumlah tontonan sehingga 100 juta kali di platform Weibo. – Agensi


Amaran ribut petir di 12 buah negeri petang ini
Oleh MARLIA ZAKARIA

28 Oktober 2022, 5:59 pm
PETALING JAYA – Sebanyak 12 negeri berdepan amaran ribut petir, hujan lebat dan angin kencang sehingga pukul 9 malam ini.
Jabatan Meteorologi (MetMalaysia) dalam satu kenyataan berkata, amaran ribut petir itu melibatkan seluruh Perlis, Kedah, Pahang dan Labuan.
Katanya, amaran sama juga dikeluarkan di beberapa daerah di Pulau Pinang, Perak, Kelantan, Selangor, Negeri Sembilan dan Johor.
“Bagi Pulau Pinang hujan lebat dijangka melanda Seberang Perai Utara, Seberang Perai Tengah dan Seberang Perai Selatan, manakala Perak melibatkan Kerian, Larut, Matang dan Selama, Hulu Perak, Kuala Kangsar, Kinta, Kampar, Batang Padang dan Muallim.
“Sementara di Kelantan cuaca sama diramal berlaku di Jeli dan Gua Musang dan Selangor di Hulu Selangor. Selain itu hujan lebat serta angin kencang dijangka turut berlaku di Negeri Sembilan iaitu di Jelebu, Kuala Pilah, Jempol dan Tampin.
“Bagi Johor amaran ribut petir dikeluarkan di Segamat, Muar, Batu Pahat, Kluang, Mersing dan Kota Tinggi,”  kata kenyataan itu hari ini.

Menurut MetMalaysia, bagi Sabah ribut petir dan hujan lebat dijangka melibatkan Pedalaman (Sipitang, Kuala Penyu, Beaufort dan Nabawan), Pantai Barat (Papar, Putatan, Penampang, Kota Kinabalu dan Tuaran) dan Sandakan (Telupid, Beluran dan Sandakan).
“Sementara di Sarawak kawasan terlibat adalah Sri Aman, Betong (Pusa dan Betong), Sarikei (Pakan dan Julau), Sibu (Kanowit), Kapit (Song, Kapit dan Belaga), Bintulu (Sebauh), Miri (Beluru, Telang Usan dan Marudi) dan Limbang,” kata MetMalaysia. – KOSMO! ONLINE


Ramai bantah caj tinggi Taman Negara Pulau Pinang
Oleh SAFINA RAMLI

28 Oktober 2022, 6:38 pm
TELUK BAHANG – Pengusaha bot dan pemandu pelancong di sini meminta Pejabat Taman Negara Pulau Pinang mengkaji semula caj bayaran masuk ke hutan simpan berkenaan yang disifatkan terlalu mahal.
Caj berkenaan iaitu fi konservasi dan fi aktiviti akan mula dikenakan pada 1 November ini kepada pelancong asing, pelancong tempatan dan penduduk setempat.
Bagi pelancong tempatan mereka akan dikenakan fi konservasi berjumlah RM10 untuk dewasa, RM5 bagi pelajar dan kanak-kanak serta RM2 untuk penduduk tempatan manakala pelancong asing pula dikenakan RM50 (dewasa), RM20 (pelajar) dan RM15 (kanak-kanak tiga hingga 12 tahun).
Seorang pengusaha bot pelancong, Mohd Afizee Rodzi,33, berkata, fi yang dikenakan kepada pelancong tempatan dan pelancong asing itu terlalu tinggi dan boleh menggangu aktiviti pelancongan di situ.
”Sebelum ini pada Mei lalu, kami pernah bermesyuarat dengan pengurusan Taman Negara dan telah menyuarakan bantahan kerana fi ini terlalu tinggi.
”Kami berharap jumlah fi ini akan dikaji semula ke kadar yang lebih munasabah memandangkan fi di Taman Negara Pahang dikenakan pada kadar RM2 bagi pelancong asing manakala hanya RM1 bagi pelancong tempatan,” katanya dalam sidang media di Taman Negara Pulau Pinang di sini hari ini.

Terdahulu, sekumpulan pengusaha bot dan pemandu pelancong mengadakan bantahan secara aman membantah fi berkenaan di Taman Negara Pulau Pinang kira-kira pukul 3 petang tadi.
Kumpulan mereka turut menyerahkan memorandum bantahan yang ditandatangani oleh lebih 300 pengusaha bot, penduduk tempatan dan pemandu pelancong kepada wakil Pejabat Taman Negara Pulau Pinang.
Menurut Mohd Afizee, pihaknya amat berharap fi berkenaan ditangguhkan terlebih dahulu oleh pihak pengurusan terbabit memandangkan situasi ekonomi para pengusaha bot yang masih belum pulih selepas pandemik Covid-19.
”Pelancong tidak pernah dikenakan sebarang caj sejak 2003 dan lebih sejuta pelancong melawat taman negara ini setiap tahun.
”Kami bimbang sekiranya fi ini mula dikenakan pelancong enggan datang ke sini lagi dan menjejaskan punca pendapatan kami,” katanya.
Dalam pada itu, seorang pemandu pelancong, Suhaimi Hamid, 57, berkata, pihaknya amat berharap kadar fi berkenaan akan disemak semula agar menjadi lebih munasabah kepada para pelancong. – KOSMO! ONLINE


Tiga beranak maut, kereta rempuh lori baiki jalan
Oleh DIYANATUL ATIQAH ZAKARYA

28 Oktober 2022, 4:02 pm
MELAKA – Nahas yang meragut nyawa tiga beranak di Kilometer 216, Lebuh Raya Utara-Selatan arah utara di sini pagi tadi berlaku selepas kereta dinaiki mangsa merempuh lori yang berhenti bagi kerja pembaikan jalan.
Mangsa yang meninggal dunia dikenal pasti sebagai Muhammad Nazirul Syafiq Azmi, 28, isterinya, Zubaidah Abd. Rajak srta anak pasangan itu, Muhammad Rizqi, setahun.
Ketua Polis Daerah Alor Gajah, Superintendan Arshad Abu berkata, nahas dipercayai berlaku selepas kereta Honda Jazz dinaiki tiga beranak tersebut merempuh belakang lori yang sedang melakukan kerja pembaikan jalan.
“Siasatan di tempat kejadian mendapati lori tersebut berhenti di lorong paling kanan dan sedang meletakkan kon bagi kerja pembaikan pembahagi jalan.
“Walau bagaimanapun kereta dinaiki mangsa yang datang dari arah belakang merempuh lori terbabit,” katanya dalam kenyataan hari ini.
Jelas Arshad, akibat rempuhan itu, ketiga-tiga mangsa maut di tempat kejadian akibat parah di kepala.

Pasangan suami isteri tersebut merupakan jururawat dan bertugas di hospital pakar swasta di Johor Bahru.
“Kita turut dimaklumkan keluarga itu dalam perjalanan ke Kuala Lumpur untuk bercuti,” kata beliau.
Mayat tiga beranak tersebut dihantar ke Unit Forensik Hospital Alor Gajah di sini untuk dibedah siasat. Kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Dapat MC, Scha Elinnea bengang dipaksa kerja
Oleh NUR AL-FAIRUZA SYARFA NOR SAIDI

28 Oktober 2022, 5:00 pm
PETALING JAYA – Pelakon Scha Elinnea bengang dengan keputusan pihak produksi yang menggesanya hadir ke set penggambaran drama walaupun sedang sakit.
Pemilik nama sebenar Nur Azleen Natasha Mohamed Mubeen, 23, itu berkata, pihak produksi memintanya untuk hadir dan berehat di set walaupun mendapat sijil cuti daripada doktor.
“Produksi mana yang tahu pelakon sakit demam panas sampai menggigil-gigil dan tetap menyuruh pelakon datang ke set.
“Doktor ada bagi cuti selama dua hari untuk berehat tetapi pengarah tidak benarkan dan minta rehat di set sahaja,” ujar Scha melalui hantaran InstaStorynya.
Bagaimanapun, Scha bertindak merahsiakan nama pihak produksi tersebut.
Pada masa sama, dia berasa kesal apabila ada pihak yang memerlinya secara terang-terangan dalam ‘group’ WhatsApp drama tersebut.

Pelakon drama Kerana Aku Isteri Bidaan itu menegaskan dia juga mahu menghabiskan penggambaran secepat mungkin, namun tergendala kerana kesihatannya yang tidak mengizinkan.
“Sewaktu bangun tidur, saya tengok dalam ‘group’ ada manusia-manusia yang memerli saya.
“Memang saya nak habiskan kerja ini secepat mungkin tapi sakit ini bukan saya yang minta,” ujarnya dalam nada kesal.
Situasi tersebut membuatkan Scha hilang sabar kerana berada dalam persekitaran yang toksik.
Kesihatan mentalnya juga terjejas akibat sering berada bawah tekanan pihak produksi tersebut.
“Kalau nak cakap saya melewatkan penggambaran? Selama ini yang membuat semula penggambaran hampir satu episod itu salah siapa?
“Saya sudah hilang sabar dan mental pun penat. Orang tengah sakit jangan lagi tambahkan sakit orang,” tambahnya. – KOSMO! ONLINE


Isteri ‘misali’ janji hadiahkan PS5 jika suami hilang 10kg
Oleh KOSMO!

28 Oktober 2022, 4:47 pm
BANGKOK – Seorang lelaki di Bangkok, Thailand sanggup berdiet dan menurunkan berat badan selepas isterinya menjanjikan ganjaran berupa permainan video Playstation 5 (PS5), lapor laman Thaiger kelmarin.
Lelaki bernama Prab itu berkongsi perjalanannya mengurangkan berat badan sebanyak 10 kilogram (kg) demi PS5 di laman Facebook.
Prab menyahut cabaran isterinya dan mengikuti pelan diet popular iaitu puasa berkala atau ‘intermittent fasting’ selama empat bulan.
‘Intermittent fasting’ adalah diet yang menggabungkan konsep puasa dan makanan sihat untuk menguruskan badan dengan cepat.
Dia juga berkongsi petua ‘intermittent fasting’ kepada  orang lain yang ingin mengecilkan saiz perut mereka.
“Mulakan dari pukul 4 petang hingga 8 pagi esok kemudian secara beransur-ansur kurangkan masa makan kepada pukul 6 petang hingga 6 pagi keesokannya dan berakhir dengan fasa mula berpuasa pada pukul 8 malam hingga pukul 4 pagi esoknya.

Prab mengesyorkan agar orang ramai bersenam dengan berselang seli antara latihan kardiovaskular  dan kekuatan.
Selain itu, dia mengesyorkan agar mereka yang mahu hilangkan berat badan untuk  memakan hidangan Keto sebanyak 80 peratus dan 20 peratus lagi adalah bebas. – Agensi


Kodi Rasheed tertekan bawa watak baik
Oleh NUR AL-FAIRUZA SYARFA NOR SAIDI

28 Oktober 2022, 4:30 pm
PETALING JAYA – Terkenal dengan watak antagonis, pelakon Kodi Rasheed mengakui berasa tertekan apabila dia kini terus diberi kepercayaan menjayakan watak berlawanan iaitu protagonis.
Kodi atau nama sebenarnya Mohd. Zhazmeer Mohd. Rasheed, 32, berkata, dia agak bergelut untuk mendalami watak baik tetapi suka mencabar diri dengan perkara baharu.
Pelakon itu berkata demikian merujuk kepada watak lakonannya dalam telefilem Halimun sebagai seorang ustaz yang memiliki keupayaan melakukan rawatan perubatan Islam.
“Nampak macam tidak bergelut tetapi sebenarnya dalaman saya ‘koyak’ hingga stres.
“Saya berhati-hati kerana tahu keserasian Beto Kusyairy dan Nabila Huda yang sangat kuat dalam naskhah ini. Jadi, saya tidak boleh buat sambil lewa,” katanya.
Ujar Kodi, demi watak itu, dia melakukan kajian mendalam sehingga tidak cukup tidur semata-mata untuk memberi persembahan terbaik dalam lakonannya.

Bagaimanapun katanya, dia mahu keluar dari bayangan watak tipikal selama ini kerana bimbang penonton akan bosan dengan lakonannya.
“Mungkin pada mulanya saya buat karakter antagonis dan berjaya, jadi orang sudah percaya sehingga tidak bagi peluang untuk cuba yang lain.
“Saya tidak bosan tetapi takut buat benda yang sama (watak antagonis) akan buatkan penonton bosan.
“Alhamdulillah kali ini dapat pengarah Muzzamer Rahman dan dia cuba memberikan cabaran buat saya,” katanya kepada Kosmo! Online ketika ditemui pada majlis tayangan telefilem Halimun baru-baru ini.
Halimun yang turut dibintangi Chubb-E, Harun Hashim dan Puteri Balqis akan mula menemui penonton menerusi saluran Astro First pada 5 November ini.
Sementara itu mengulas tentang hala tuju kariernya, pelakon Ijab Kabut itu mengakui dia mula membuat pemilihan watak yang mencabar dirinya sebagai seorang anak seni.
Baginya, sesuatu watak itu penting bagi mengasah bakat yang ada supaya dapat menonjolkan lagi lakonan selain karakter antagonis yang selalu menjadi ‘makanannya’.
“Saya nak cuba pelbagai watak untuk jadi fleksibel. Saya sudah mula buat pemilihan watak yang menarik.
“Kalau ditawarkan watak antagonis, menarik dan belum pernah buat sebelum ini, saya akan terima,” ujar Kodi.
Menurut Kodi lagi, dia juga tidak mempunyai watak kegemaran kerana sukakan cabaran dan perkara yang boleh ‘merosakkan’ jiwanya.
“Watak yang saya idamkan dan sedang dipelajari adalah karakter personaliti berbeza.
“Saya suka benda-benda begitu yang boleh buat dalaman saya sakit. Saya akan kaji karakter tersebut hingga tidak tidur,” ujarnya. – KOSMO! ONLINE


Ipoh jadi liputan 5G terluas Wilayah Utara
Oleh ASLIZA MUSA

28 Oktober 2022, 3:53 pm
IPOH – Ipoh menjadi antara bandar raya yang mempunyai liputan 5G terluas bagi kawasan Wilayah Utara dengan capaian kelajuan melebihi 1 gigabait per saat.
Menteri Besar Perak, Datuk Seri Saarani berkata, perkembangan itu memberi impak kepada pertumbuhan ekonomi serta membantu melahirkan warga kota celik internet pelbagai benda (IoT) selaras dengan perkembangan teknologi digital.
Menurutnya, setakat ini, struktur 5G telah dipasang di 37 tapak sekitar Ipoh dan sehingga hujung tahun, dijangka sebanyak 106 tapak rangkaian 5G dibina sekitar bandar raya itu.
“Di pusat bandar raya Ipoh ini kita telah mencapai purata kelajuan 5G iaitu 620 megabait per saat. Kadangkala capaian rangkaiannya melebihi 1 gigabait per saat.
“Menjadikan Ipoh antara bandar raya yang mempunyai rangkaian liputan talian 5G terluas di Malaysia ini,” katanya pada sidang akhbar selepas menyaksikan pemeteraian memorandum persefahaman (MoU) antara Majlis Bandaraya Ipoh (MBI) dengan YTL Communications Sdn. Bhd. dalam projek liputan rangkaian 5G di bandar raya Ipoh di Dewan Mesyuarat MBI di sini semalam.
Saarani berkata, MoU itu antara usaha MBI dalam melaksanakan strategi melalui Pelan Tindakan Bandar Pintar Ipoh 2030 bertujuan memenuhi agenda nasional dan global ke arah matlamat Pembangunan Mampan (SDGs) Malaysia sebagai negara pintar.

Bagi perancangan negeri pula katanya, Digital Nasional Berhad (DNB) menyasarkan 476 tapak dibina sehingga 2024 dalam usaha memastikan Perak mempunyai liputan 80 peratus rangkaian 5G yang stabil.
“Perkara ini juga antara yang kita beri tumpuan dalam program pembangunan di bawah Pelan Perak Sejahtera 2030.
“Ipoh ini adalah permulaan dan kita akan memperkasakannya untuk ke keseluruhan negeri terutama kawasan-kawasan pertumbuhan industri baharu seperti di Manjung, Taiping dan Kuala Kangsar,” katanya. – KOSMO! ONLINE


Mahkamah: Pendakwaan tutup kes, nasib Bainun diketahui 24 Nov.
Oleh NUZULSHAM SHAMSUDDIN

28 Oktober 2022, 4:33 pm
KUALA LUMPUR – Selepas 22 saksi pendakwaan dipanggil memberi keterangan, pihak pendakwaan dalam perbicaraan kes pengasas Rumah Bonda Siti Bainun Ahd Razali yang didakwa mengabai dan menganiaya seorang remaja perempuan Sindrom Down Bella menutup kes hari ini.
Dalam prosiding hari ini, Timbalan Pendakwa Raya, Nor Azizah Mohamad yang mengetuai pasukan pendakwaan memberitahu mahkamah bahawa pendakwaan menutup kesnya selepas saksi ke- 22 iaitu juruteknik sebuah syarikat penapis air Mohamed Rezuan Satori, 25, selesai memberi keterangan.
“Dengan berakhirnya keterangan saksi ke-22 hari ini, pihak pendakwaan menutup kes,” kata Nor Azizah.
Berikutan itu, Hakim Izralizam Sanusi memerintahkan pihak-pihak untuk memfailkan hujahan bertulis sebelum atau pada 18 November sebelum mahkamah membuat keputusan diakhir kes pendakwaan pada 24 November ini.
Ketika prosiding, pihak pendakwaan kemudian telah menawarkan seramai 15 saksi kepada pihak pembelaan antaranya beberapa bekas penghuni Rumah Bonda dan rakan Siti Bainun.
Dalam prosiding hari ini, barisan peguam yang mewakili Siti Bainun diketuai Nur A’minathul Mardiah Md Nor.

Untuk rekod perbicaraan kes itu bermula 30 Mac lalu (2022) dan antara saksi pendakwaan yang dipanggil untuk memberi keterangan ialah mangsa iaitu Bella, pakar psikiatri Dr. Wan Asyikin Wan Azlan, pembantu pengurus syarikat swasta Zurianty Sudin, pakar bedah plastik, Dr. Salmi Mohamed Shukur.
Selain itu ialah bekas penghuni Rumah Bonda Yasmin Nahar Mahmood, 19, yang merupakan saksi pendakwaan kelima.
Dalam keterangannya sebelum ini, Yasmin pernah memberitahu mahkamah bahawa Bella didera Siti Bainun dan kejadian itu sejak Mac 2021 hingga 24 Jun 2021.
Semasa perbicaraan kes itu juga, Hakim Izralizam pada April lalu pernah memberi peringatan kepada orang ramai agar tidak membuat sebarang komen di media sosial berkaitan perbicaraan kes itu yang ketika itu sedang berlangsung.
Peringatan itu dikeluarkan selepas pihak pendakwaan memaklumkan kepada mahkamah orang ramai masih membuat hantaran di laman sosial berhubung kes tersebut seperti ‘JusticeforBella’.
Siti Bainun, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.
Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan. – KOSMO! ONLINE


Warga emas maut digilis lori selepas terbabas di LDP
Oleh AZMI NORDIN

28 Oktober 2022, 5:15 pm
PETALING JAYA – Maut menimpa seorang penunggang motosikal warga emas selepas digilis sebuah lori dalam kemalangan di Lebuh Raya Damansara Puchong (LDP) di kilometer 2.5 dari Kepong hala Damansara di sini pagi tadi.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, Bahagian Siasatan dan Penguatkuasaan Trafik Ibu Pejabat Polis (IPD) Petaling Jaya menerima laporan kejadian itu pada pukul 8.02 pagi.
Menurut beliau, siasatan awal mendapati kemalangan membabitkan sebuah motosikal jenis Honda Waze dan sebuah lori jenis CAMC sekitar pukul 6.50 pagi.
“Mangsa merupakan lelaki tempatan berusia 64 tahun telah terbabas lalu jatuh sebelum digilis oleh sebuah lori yang turut lalu di lokasi kejadian.
”Ekoran kejadian itu, mangsa disahkan meninggal dunia di tempat kejadian dan dibawa ke Pusat Perubatan Universiti Malaya (UM) untuk bedah siasat,” katanya dalam kenyataan hari ini.
Mohammad Fakruddin berkata, siasatan lanjut namun  masih diteruskan dibawah Seksyen 41 Akta Pengangkutan Jalan (APJ) 1987.

“Siasatan lanjut masih dijalankan bagi mengenal pasti punca dan sebab kematian.
”Kepada sesiapa yang melihat atau berada di lokasi kejadian mohon tampil ke balai polis berdekatan atau berhubung terus dengan Pegawai Penyiasat Trafik, Inspektor Muhammad Hisyam Azih di talian 017-7378704,” ujarnya. – KOSMO! ONLINE


Monyet curi pakaian dalam, bawa lari ke hutan
Oleh MUHAMMAD HAIKAL RAMLI

28 Oktober 2022, 5:06 pm
PETALING JAYA – Aksi monyet ‘mencuri’ pakaian di ampaian asrama sebuah institusi pengajian tinggi di utara tanah air menimbulkan kebimbangan dalam kalangan penghuninya.
Perkongsian video menerusi akaun TikTok @zunurainzunur22 itu menyaksikan seekor monyet gigih menarik dan mencuri pakaian di ampaian sebelum melarikannya ke kawasan hutan.
Rakaman video yang tular di media sosial itu mendapat perhatian ramai netizen termasuk berkongsi pengalaman berdepan dengan monyet.
“Hati-hati pakaian yang kecil-kecil, sidai tempat yang selamat sikit. Monyet memang minat sangat curi pakaian dalam, dah pernah kena,” komen seorang netizen.
“Aku pernah luka di lutut sebab kena kejar dengan monyet yang nak curi pakaian aku, memang jahat monyet-monyet ni,” tulis seorang lagi netizen.
Dalam pada itu, terdapat juga netizen yang berkongsi momen-momen `indah’ dikejar monyet ketika zaman belajar.

“Lebih rela dicuri baju atau makanan, kalau dekat Universiti Malaya dengan komputer riba dikebasnya,” komen seorang netizen.
“Akak dulu dia bawa lari berus gigi dengan ubat gigi, selepas itu nak pergi kelas je kena ligan dengan pakai baju kurung, tapi seronok sangat zaman belajar dulu,” kongsi seirang netizen lagi.
Setakat ini, hantaran video tersebut telah meraih lebih 700,000 tontonan dengan lebih 18,000 tanda suka dan 1,198 perkongsian. – KOSMO! ONLINE


Wanita luah rasa, suami kahwin lain gara-gara PJJ
Oleh KOSMO!

28 Oktober 2022, 4:52 pm
PETALING JAYA – Demi tuntutan kerja, si isteri rela mengizinkan suaminya bekerja di Sabah dan hidup sebagai pasangan perkahwinan jarak jauh (PJJ) sementara dia dan anak-anak tinggal di Melaka.
Namun, perkahwinannya diuji dengan kehadiran orang ketiga apabila suaminya telah berkahwin lain ketika sedang bertugas di Sabah.
Seorang wanita yang menggunakan akaun TikTok, Sutera Puteh berkongsi dugaan rumah tangganya itu untuk dijadikan teladan buat pasangan suami isteri yang lain.
“Kami nikah 2006 dan mula hidup PJJ kadang kala sebab suami seorang tentera, dan pada 2014, suami pencen awal dan terus ikuti pasukan menyelam di Sabah sementara saya dan anak-anak tinggal di Melaka.
“Tahun 2016, saya mula merasakan perubahan pada suami, dan 2018 saya dapat tahu suami telah berkahwin dengan seorang gadis berasal Sabah,” katanya menerusi perkongsian video baru-baru ini.
Selepas kejadian tersebut, wanita itu nekad untuk berpisah namun permintaannya itu tidak disetujui oleh suaminya.

“Cuba terima takdir Allah hidup berpoligami, tapi hati hancur sangat sehingga minta pada suami untuk dilepaskan tapi suami tak nak dan katanya dia sayang dan cintakan aku. Dia minta bagi peluang untuk dia bahagiakan kedua-dua isterinya,” ujarnya.
Terbaharu, wanita itu memaklumkan suaminya telah berpisah dengan isteri keduanya dan kembali berubah membahagiakan dirinya dan anak-anak mereka.
“Bulan Julai 2022 suami kata dia telah berpisah dengan isteri keduanya. Aku tak tanya apa-apa langsung padanya dan aku hanya minta izin nak tunaikan umrah.
“Ogos 2022, secara kejutan dia kata nak ikut aku sekali tunai umrah. Syukur Allah dengar doa hambanya. Rumah tangga kami diuji dengan macam-macam sepanjang hidup PJJ, tapi jodoh kami tetap kuat,” luahnya. – KOSMO! ONLINE


Justin janji bangkit di peringkat senior
Oleh MUHAMMAD ZUHAILY BADLISHAH

28 Oktober 2022, 3:47 pm
KUALA LUMPUR – Bintang dalam pembikinan negara, Justin Hoh tidak menyesal selepas menamatkan Kejohanan Badminton Remaja Dunia 2022 di Santander, Sepanyol tanpa gelaran juara remaja dunia.
Justin, 19, menjadi harapan terbaik negara untuk menaiki podium dalam acara perseorangan lelaki berdasarkan statusnya sebagai pilihan ketiga kejohanan.
Bagaimanapun, perjuangan Justin terkandas di pusingan keempat selepas tewas straight-set 17-21, 19-21 kepada Kim Byung-jae dari Korea Selatan pada aksi di Palacio de Deportes de Santander semalam.
“Bukan perjalanan yang saya harapkan untuk pengakhiran karier remaja saya. Tiada alasan dan saya telah pun berikan yang terbaik tanpa ada sebarang kekesalan.
“Saya akan cuba bangkit untuk permulaan baharu di peringkat senior selepas ini,” katanya menerusi hantaran ringkat di media sosialnya.
JUSTIN tewas kepada pemain Korea Selatan pada pusingan keempat Kejohanan Badminton Remaja Dunia 2022 di Santander semalam. – JUSTIN HOH
Kekalahan Justin dan tiga lagi wakil negara di pusingan keempat semalam menyaksikan Malaysia pulang hampa dengan tangan kosong dari bumi Santander.

Seorang lagi pemain perseorangan lelaki, Eogene Ewe tewas 18-21, 17-21 kepada pemain Thailand, Panitchaphon Teeraratsakul.
Beregu lelaki, Choi Jian Sheng-Bryan Goonting pula terpaksa akur dengan kehebatan pasangan Jepun, Sora Ogaki-Osuke Sakurai apabila tewas 28-26, 17-21, 14-21.
Wakil terakhir negara iaitu beregu campuran, Bryan Goonting-Lee Xin Jie juga gagal meneruskan kemaraan ke suku akhir selepas kecundang 17-21, 17-21 kepada Liao Pinyi-Huang Kexin dari China.
JIN WEI pernah muncul juara remaja dunia perseorangan wanita sewaktu edisi 2018 di Ontario.
Ini adalah kali kedua berturut-turut skuad badminton remaja negara gagal memenangi pingat sejak 2019 selepas edisi 2020 dan 2020 terpaksa dibatalkan disebabkan penularan Covid-19.
Kali terakhir Malaysia mempunyai wakil di atas podium pada Kejohanan Remaja Dunia adalah melalui kejayaan Goh Jin Wei muncul juara remaja dunia perseorangan wanita edisi 2018 di Ontario, Kanada. – KOSMO! ONLINE


Pekerja swasta didenda RM3,000 kerana ah long
Oleh NOR AINNA HAMZAH

28 Oktober 2022, 2:36 pm
TAMPIN – Seorang pekerja swasta didenda RM3,000 selepas mengaku bersalah di Mahkamah Majistret Tampin di sini, atas pertuduhan pilihan membantu kegiatan pemberi pinjaman wang tidak berlesen atau ah long.
Tertuduh, T. Thanesh, 29, membuat pengakuan berkenaan selepas pertuduhan dibacakan di hadapan Majistret Kartini Kasran.
Mahkamah turut memerintahkan tertuduh dipenjara 10 bulan sekiranya gagal membayar denda berkenaan.
Berdasarkan pertuduhan pilihan, tertuduh telah didapati membantu menjalankan perniagaan memberi pinjam wang tanpa lesen di sebuah rumah di Taman Gunung Mas, Tampin, pada 25 Ogos lalu, kira-kira pukul 10 malam.
Pertuduhan dibuat mengikut Seksyen 29AA Akta Pemberi Pinjam Wang (APPW) 1951 yang memperuntukkan hukuman penjara sehingga dua tahun atau denda maksimum RM20,000 atau kedua-duanya jika sabit kesalahan.
Mengikut fakta kes, pada tarikh dan masa yang sama dengan pertuduhan, hasil pemeriksaan polis dalam serbuan serta pemeriksaan di dalam ruang bilik tidur tertuduh telah menemui tujuh keping kad ATM atas nama penama berbeza dipercayai milik peminjam wang.

Turut ditemui sebuah buku tertera senarai nama peminjam, sebuah kalkulator, satu ‘stamp pad’, sebuah buku tertera kata laluan kad-kad ATM bank peminjam, wang tunai RM200 serta resit pengeluaran.
Selain itu, turut ditemui tujuh fail mempunyai borang jadual perjanjian pemberian pinjaman wang, sebuah buku baucar tunai serta dua telefon bimbit berbeza jenama.
Pendakwaan dikendalikan Timbalan Pendakwa Raya, Yap Tsu Sheng manakala tertuduh diwakili peguam dari Yayasan Bantuan Guaman Kebangsaan (YBGK). – KOSMO! ONLINE


Calum Scott ‘humble’ naik Air Asia kelas ekonomi
Oleh MUHAMMAD HAIKAL RAMLI

28 Oktober 2022, 2:44 pm
PETALING JAYA – Kehadiran penyanyi, Calum Scott menaiki kapal terbang Air Asia di kelas ekonomi menuju ke Kuala Lumpur membuatkan penumpang lain teruja dan tidak keruan.
Menerusi perkongsian video daripada TikTok @letterse yang memaparkan seorang pramugari mengumumkan kehadiran penyanyi asal Britain itu kepada penumpang.
Penyanyi tersebut kemudiannya dilihat menyanyikan sebaris lirik lagu popularnya iaitu ‘You Are The Reason’.
Setakat ini, video tersebut meraih lebih 90,000 tontonan dengan lebih 19,000 tanda suka.
Susulan video tersebut tular di TikTok, rata-rata netizen turut sama menzahirkan rasa teruja dan cemburu dengan penumpang yang berpeluang melihat penyanyi tampan itu secara langsung.
“Beruntungnya awak, saya berharap akan jumpa dia depan-depan suatu hari nanti. Saya pun pergi konsert dia,” komen seorang netizen.

“Untunglah siapa yang pergi tengok konsert dia ni, untung lagi yang dapat tengok konsert percuma dalam kapal terbang,” tulis seorang netizen lagi.
Dalam pada itu, ada juga netizen yang berpendapat bahawa penyanyi tersebut sangat merendah diri kerana hanya menaiki kapal terbang di kelas ekonomi.
“Wah, Calum naik Air Asia je weh! sangat ‘humble’ dan tidak sombong,” komen seorang netizen.
“Sikap rendah diri Calum Scott wajar dicontohi walaupun terkenal, tapi tidak meletakkan diva dalam dirinya,” komen netizen yang lainnya.
Untuk rekod, Calum Scott pernah berkolaborasi dengan artis tempatan iaitu Diana Danielle menerusi lagu berjudul ‘Heaven’. – KOSMO! ONLINE


Pelajar jual Peranti Siswa tidak akan disenarai hitam
Oleh ROSALWANI CHE SOH

28 Oktober 2022, 2:52 pm
KOTA BHARU – Kerajaan memutuskan tiada tindakan tegas termasuk menyenarai hitam pelajar yang menjual Peranti Siswa Keluarga Malaysia menerusi platform e-dagang.
Menteri Komunikasi dan Multimedia, Tan Sri Annuar Musa berkata, kerajaan sebaliknya akan menggunakan kaedah nasihat untuk menyedarkan golongan siswa dan pelajar yang terlibat dalam penjualan peranti tersebut.
Menurutnya, setakat ini, kes melibatkan pelajar yang menjual peranti itu dilihat terpencil, malah bilangan individu yang terlibat juga tidak ramai.
“Golongan muda ini masih dalam proses belajar. Tiada tindakan tegas dikenakan kepada mereka kerana kita akan menggunakan pendekatan yang lebih lembut supaya pelajar dapat mengikuti nasihat yang diberikan.
“Selain itu, bilangan pelajar yang menjual Peranti Siswa juga tidak ramai. Ada antara mereka yang membatalkan hasrat untuk menjual peranti terbabit kerana ia tidak berfungsi apabila aksesnya sudah disekat selepas berpindah pemilik,” katanya.
Beliau berkata demikian ketika ditemui pemberita selepas Program Kementerian Pengajian Tinggi Prihatin dan Penyerahan Peranti Siswa Keluarga Malaysia Peringkat Negeri Kelantan di Universiti Malaysia Kelantan (UMK) Kampus Pengkalan Chepa di sini hari ini.

Mengulas lanjut, Annuar berkata, isu tersebut perlu diselesaikan dengan segera, malah tidak perlu dihebohkan kerana golongan siswa merupakan generasi yang mempunyai masa depan yang baik selain mampu menyumbang idea bernas untuk pembangunan negara.
Menurutnya, sehubungan itu, kerajaan berharap pelajar dapat menggunakan Peranti Siswa Keluarga Malaysia dengan baik untuk kaedah pembelajaran dan bukan untuk tujuan lain.
“Kerajaan menyasarkan kesemua peranti itu dapat diagihkan sebelum akhir bulan depan. Pelajar yang layak, namun tidak lagi mendapat bantuan itu boleh membuat rayuan sehingga akhir Disember depan,” katanya.
Kosmo! Online kelmarin melaporkan, kerajaan belum membuat sebarang perbincangan untuk menyenaraihitam pelajar yang bertindak menjual Peranti Siswa Keluarga Malaysia.
Perdana Menteri, Datuk Seri Ismail Sabri Yaakob dilaporkan berkata, perkara itu akan dibincangkan pihak Kementerian Pengajian Tinggi dan Kementerian Komunikasi dan Multimedia.
Sebelum ini, tular di media sosial tindakan seorang pelajar dipercayai cuba menjual tablet Samsung Tab A8 yang diberikan secara percuma oleh kerajaan pada harga RM900.
Pelajar terbabit didakwa mahu menukar gajet itu kepada iPad, tetapi tindakannya dikecam orang ramai. – KOSMO! ONLINE


Lelaki Bangladesh didenda RM2,000, cuba pukul polis guna topi keledar
Oleh DIYANATUL ATIQAH ZAKARYA

28 Oktober 2022, 3:03 pm
MELAKA – Tindakan agresif seorang lelaki warga Bangladesh melarikan diri daripada pemeriksaan polis dan cuba memukul anggota menggunakan topi keledar membawa padah selepas didenda RM2,000 oleh Mahkamah Majistret di sini, hari ini.
Majistret Mazana Sinin menjatuhkan hukuman itu terhadap tertuduh, Abser Nurul, 34, yang mengaku salah sebaik sahaja pertuduhan dibacakan oleh jurubahasa mahkamah.
Mengikut pertuduhan, tertuduh yang bekerja sebagai buruh binaan didapati dengan sengaja menghalang tugas pihak polis dengan cara melarikan diri daripada pemeriksaan dan cuba memukul polis menggunakan topi keledar.
Perbuatan itu dilakukan kira-kira pukul 10.30 malam di hadapan sebuah pasar raya berdekatan terminal bas Melaka Sentral pada 10 Mei lalu.
Bagi kesalahan itu, tertuduh didakwa mengikut Seksyen 186 Kanun Keseksaan yang memperuntukan hukuman penjara boleh sampai dua tahun atau denda sehingga RM10,000 atau kedua-duanya sekali, jika sabit kesalahan.
Difahamkan tertuduh yang ketika kejadian menunggang motosikal jenis Vmoto VE1 bertindak meninggalkan kenderaannya dan melarikan diri bagi mengelak ditahan kerana tidak mempunyai lesen memandu.

Terdahulu, Peguam Umar Zulkarnain yang mewakili tertuduh merayu agar hukuman berbentuk denda yang rendah diberikan dengan alasan anak guamnya telah memberikan kerjasama baik sepanjang siasatan.
Pendakwaan dikendalikan Timbalan Pendakwa Raya Sharina Farhana Nor Sa’ari bagaimanapun memohon hukuman setimpal diberikan dengan mengambil kira kesalahan dilakukan adalah serius.
Selepas mendengar hujah kedua belah pihak, mahkamah kemudian menjatuhkan hukuman denda RM2,000 atau penjara dua bulan jika gagal bayar. – KOSMO! ONLINE


Lelaki cedera, pedal brek motosikal tertusuk punggung
Oleh TOREK SULONG

28 Oktober 2022, 3:45 pm
PASIR PUTEH – Seorang lelaki terpaksa menahan sakit selama hampir 30 minit apabila pedal brek motosikal yang ditunggangnya tertusuk pada bahagian punggung selepas terbabas di Kampung Wakaf Lichong di sini semalam.
Dalam kejadian kira-kira pukul 7.50 malam itu, mangsa yang berusia 25 tahun dibawa ke Hospital Tengku Anis di sini sebelum besi pedal brek itu berjaya dikeluarkan pada pukul 8.20 malam.
Ketua Balai Bomba dan Penyelamat Pasir Puteh, Penolong Penguasa Bomba Azhar Elmi Mustofar berkata, siasatan mendapati, mangsa menunggang motosikal jenis Honda Wave 125 dipercayai terbabas di lokasi kejadian.
Menurutnya, insiden itu menyebabkan pedal brek motosikal tersebut tertusuk pada bahagian punggung mangsa.
“Bomba menerima panggilan kecemasan kira-kira pukul 7.52 malam sebelum 10 orang anggota bergegas ke lokasi kejadian. Pemeriksaan di kawasan itu mendapati, mangsa berada dalam keadaan mengiring apabila pedal brek tertusuk punggungnya.
“Anggota bomba telah bertindak memotong besi pedal brek pada motosikal, namun sebahagiannya masih tertusuk pada punggung mangsa,” katanya ketika dihubungi Kosmo! hari ini.

Menurut Azhar Elmi, mangsa terus dibawa ke Hospital Tengku Anis di sini untuk membuang sebahagian pedal brek tersebut.
Katanya, pihak hospital berjaya membuang besi itu dan keadaan mangsa dilaporkan stabil. – KOSMO! ONLINE


Satu dunia nak tengok orang cantik – Fadzil Teh
Oleh LIA OTHMAN

28 Oktober 2022, 3:15 pm
KUALA LUMPUR – Isu rupa paras lebih penting daripada bakat yang diusulkan penerbit Datuk A. Aida beberapa minggu lalu masih mendapat reaksi pelbagai pihak.
Tidak menafikan perkara tersebut, pemilik Zeel Production, Fadzil Teh atau lebih mesra disapa Haji Zeel mengakui itu menjadi salah satu faktor dalam aspek pemilihan pelakon.
“Saya tidak kata setuju dengan A. Aida tapi itu hakikatnya. Satu dunia mahu tengok yang rupa paras elok, orang yang cantik.
“Dari sudut lakonan kalau mereka ada usaha boleh digilap, tapi wajah tidak boleh,” ujarnya.
Sebelum ini, kenyataan A. Aida yang mementingkan rupa paras untuk membintangi drama terbitannya menimbulkan rasa kurang senang ramai penggiat seni.
Malah, pelakon berbakat Amerul Affendi juga tidak bersetuju dengan kenyataan itu dan berpendapat Institut Pengajian Tinggi (IPT) yang menawarkan kursus lakonan perlu ditutup.

Dalam pada itu, Fadzil menambah, pemilihan pelakon dibuat berdasarkan persetujuan antara produksi dengan pihak stesen televisyen.
Katanya lagi, dia juga akan mengambil pelakon yang berpenampilan menarik sesuai dengan skrip yang dihasilkan untuk sesebuah karya terbitannya.
“Saya selalu ambil pelakon mengikut skrip. Selalunya dalam skrip memang menggambarkan pelakon yang kacak dan cantik.
“Setakat ini saya jarang dapat proposal yang mahu watak hero yang tak elok. Semua watak mahu yang rupa paras kacak dan cantik.
“Pada akhirnya stesen televisyen juga yang akan buat pilihan, kita hanya beri cadangan,” ujarnya.
Fadzil berkata demikian ketika ditemui pada sidang akhbar drama Jesnita, di TGV Sunway Velocity,  semalam.
Drama Jesnita yang diterbitkan oleh Zeel Production dibintangi oleh Intan Najuwa, Nasha Aziz, Yusuf Bahrin, Fikry Ibrahim dan Malek MacCrone.
Drama 40 episod tersebut akan ditayangkan setiap Isnin hingga Jumaat bermula 7 November ini di Astro Prima. – KOSMO! ONLINE


Suami isteri, bayi maut kemalangan
Oleh DIYANATUL ATIQAH ZAKARYA

28 Oktober 2022, 3:20 pm
ALOR GAJAH – Sepasang suami isteri dan bayi mereka berusia setahun maut dalam kemalangan di Kilometer 216, Lebuh Raya Utara-Selatan arah utara di sini, tadi.
Dalam kejadian kira-kira pukul 11 pagi itu, mangsa masing-masing berusia 28 tahun dan bayi mereka meninggal dunia di lokasi nahas.
Menurut Komander Operasi, Pegawai Bomba Kanan II, Muhamad Ezanee Hamat berkata, pihaknya menerima panggilan mengenai kejadian pada pukul 11.02 pagi.
Seramai 21 anggota dari Balai Bomba dan Penyelamat (BBP) Alor Gajah, BBP Ayer Keroh dan BBP Tampin, Negeri Sembilan dikejarkan ke lokasi kejadian.
“Setibanya di lokasi pihak kami mendapati berlaku kemalangan melibatkan sebuah Honda Jazz dinaiki sepasang suami isteri bersama bayi mereka dan sebuah lori dua tan.
“Tiga beranak itu disahkan meninggal dunia di lokasi kejadian, manakala pemandu lori tidak cedera.,” katanya dalam satu kenyataan akhbar dikeluarkan di sini, hari ini.

Keadaan kereta mangsa yang remuk selepas terlibat kemalangan.
Sementara itu, Ketua Polis Daerah Alor Gajah, Superintendan Arshad Abu yang turut ke lokasi kejadian memberitahu, kes disiasat mengikut Seksyen 41(1) Akta Pengangkutan Jalan 1987.
Mayat mangsa dihantar ke Unit Forensik Hospital Alor Gajah di sini untuk dibedah siasat.
Nahas tersebut turut menyebabkan kesesakan lalu lintas sejauh lebih lima kilometer. – KOSMO! ONLINE


70,000 pegawai, anggota pelbagai agensi terlibat hadapi banjir
Oleh ROSMIZAN RESDI

28 Oktober 2022, 3:10 pm
KOTA BHARU – Seramai 70,000 pegawai dan anggota daripada pelbagai agensi sedia digerakkan ke seluruh negara bagi persediaan menghadapi banjir dan musim Monsun Timur Laut.
Menteri Dalam Negeri, Datuk Seri Hamzah Zainuddin berkata, jumlah tersebut melibatkan 21,000 daripada Polis Diraja Malaysia (PDRM), Angkatan Tentera Malaysia (ATM) (18,500), Jabatan Bomba dan Penyelamat Malaysia (JBPM) (15,000), Angkatan Pertahanan Awam Malaysia (APM) (10,500) dan Jabatan Sukarelawan Malaysia (Rela) (4,400).
Menurutnya, kesemua agensi yang terlibat itu sudah berada dalam mod bersedia sehingga hujung tahun ini.
“Secara keseluruhannya, PDRM mempunyai seramai 120,557 kekuatan termasuk pegawai dan anggota. Kita mungkin memerlukan hampir 80,000 anggota untuk menghadapi Pilihan Raya Umum ke-15 (PRU15) manakala lebih 20,000 lagi anggota untuk bencana.
“Jika banjir berlaku ketika pilihan raya, kita mungkin akan menghadapi kekangan anggota. Oleh itu, PDRM tetap memerlukan bantuan daripada pelbagai agensi yang terlibat,” katanya pada sidang akhbar selepas Taklimat Persediaan PRU15 dan Monsun Timur Laut di Ibu Pejabat Polis Kontinjen (IPK) Kelantan di sini hari ini.
Dalam pada itu, Hamzah berkata, pihaknya telah mengenal pasti sebanyak 5,500 lokasi berisiko banjir dan 186 kawasan yang berkemungkinan berlaku kepala air di seluruh negara.

Menurutnya, pihak kementerian juga telah berbincang mengenai kelengkapan dan logistik untuk menggunakan semua aset yang ada termasuk bot, kereta, lori dan pengangkutan udara.
“Kita akan gabungkan kesemua aset-aset sedia ada dengan semua agensi-agensi yang boleh membantu semasa banjir.
“Sehubungan itu, rakyat diharap dapat memberi kepercayaan sepenuhnya kepada PDRM dan berdoa supaya tidak berlaku bencana besar agar dapat menghadapi PRU15 dengan lebih baik dan aman,” katanya. – KOSMO! ONLINE


KPDNHEP Kelantan rampas barang jualan bernilai lebih RM53,000
Oleh ROSLIZA MOHAMED

28 Oktober 2022, 3:35 pm
KOTA BHARU – Kementerian Perdagangan Dalam Negeri dan Hal Ehwal Pengguna (KPDNHEP) Kelantan telah mengambil tindakan terhadap sebanyak 1,094 kes dengan nilai rampasan barangan jualan yang tidak mengikut peraturan yang ditetapkan bernilai lebih RM53,000 sepanjang tahun ini.
Pengarahnya, Azman Ismail berkata, daripada jumlah itu sebanyak 829 kes melibatkan pelbagai kesalahan mengikut perundangan KPDNHEP.
Menurutnya, selain itu, sebanyak 265 kes direkodkan kerana menjual harga barangan terkawal melebihi maksimum, gagal meletakkan tanda harga berwarna merah jambu dan tidak mempamerkan tanda harga.
“Dalam tempoh itu, sebanyak RM30,700 kompaun telah dikeluarkan kepada peniaga di bawah Akta Kawalan Harga dan Anti Pencatutan 2011.
“Selain itu, KPDNHEP turut merekodkan sebanyak 567 aduan pengguna menerusi lapan saluran yang disediakan kementerian, berbanding 685 aduan sepanjang tahun lalu,” katanya.
Menurut Azman, daripada jumlah itu, sebanyak 202 aduan mengenai kes pembelian secara dalam talian iaitu barangan yang dibeli tidak diterima, dan sebanyak 165 aduan membabitkan pergaduhan tiada tanda harga diletakkan peniaga. – KOSMO! ONLINE


Bomba lancar MTL Red Team hadapi banjir
Oleh KAMARIAH KHALIDI

28 Oktober 2022, 3:27 pm
PUTRAJAYA – Jabatan Bomba dan Penyelamat Malaysia (JBPM) melancarkan Pasukan Gerak Cepat (Red Team) bagi menghadapi Monsun Timur Laut (MTL) yang dijangka berlaku pada penghujung bulan depan.
Ketua Pengarahnya, Datuk Seri Mohammad Hamdan Wahid berkata, penubuhan MTL Red Team bertujuan memantapkan lagi persiapan serta persediaan perkhidmatan kebombaan dan penyelamatan secara lebih efisyen.
Menurutnya, JBPM akan menempatkan pasukan berkenaan di 11 negeri seperti Selangor, Kelantan, Terengganu dan Kedah selain di dua Akademi Bomba dan Penyelamat Malaysia (ABPM) melibatkan Wilayah Tengah serta Wilayah Utara.
“Seramai 253 anggota, 58 unit bot, 41 unit kenderaan utiliti dan 33 lori akan bersedia pada setiap hari di lokasi yang ditetapkan oleh JBPM negeri.
“Komposisi minimum bagi MTL Red Team itu terdiri daripada 12 anggota, dua unit bot penyelamat, satu unit kenderaan utiliti dan sebuah lori bagi tujuan logistik dan penyelamatan serta pemindahan mangsa banjir,” katanya selepas melancarkan MTL Red Team di sini hari ini.
Katanya, pasukan itu turut dianggotai seorang anggota pasukan khas Emergency Medical Response Services (EMRS) dan Pasukan Penyelamat di Air (PPDA) bagi memastikan operasi penyelamatan berada pada tahap optimum.

“Penubuhan pasukan itu merupakan penambahbaikan kepada Regional Forward Base (RFB) yang sebelum ini ditempatkan di tiga lokasi iaitu ABPM Wilayah Timur, Balai Bomba dan Penyelamat (BBP) Perda, Pulau Pinang dan BBP Ayer Hitam, Johor.
“Pasukan berkenaan akan bertugas mengikut syif yang ditetapkan dengan masa pusingan tugas sesuatu operasi banjir selama lima hari termasuk perjalanan pergi dan balik,” ujarnya.
Katanya, pihaknya membuat persediaan dengan lebih rapi tahun ini bukan sahaja di kawasan ‘hotspot’ tertentu, tapi turut melibatkan kawasan bukan ‘hotspot’ berkemungkinan berlakunya banjir. – KOSMO! ONLINE


PRU15: Hadi Awang sah bertanding di Parlimen Marang
Oleh MUSTAQIM MOHAMED

29 Oktober 2022, 11:23 pm
KOTA BHARU – Presiden Pas, Tan Sri Abdul Hadi Awang akan mempertahan kerusi Parlimen Marang pada Pilihan Raya Umum ke-15 (PRU15).
Perkara itu disahkan oleh Setiausaha Agung Pas, Datuk Seri Takiyuddin Hassan sekali gus menafikan desas-desus mengatakan Abdul Hadi tidak akan bertanding pada pilihan raya kali ini.
“Saya tidak tahu pun ada desas-desus yang mengatakan beliau (Abdul Hadi) tidak akan bertanding pada PRU15. Hari ini, baru saya dengar hal ini.
“Saya boleh mengesahkan di sini bahawa beliau akan mempertahankan kerusi yang disandangnya pada PRU15 nanti,” katanya ketika ditemui pemberita selepas merasmikan Seminar Pemerkasaan Ekopelancongan Sumber Asli di sebuah resort di Pantai Cahaya Bulan di sini sebentar tadi.
Pada Pilihan Raya Umum ke-14, Abdul Hadi menang di Parlimen Marang dengan 53,749 undi menewaskan dua pencabarnya iaitu Mohd. Nor Endut daripada Barisan Nasional dan calon Pakatan Harapan, Zarawi Sulong.
Berdasarkan rekod, Abdul Hadi telah bertapak di Marang sejak tahun 1978 iaitu ketika kawasan tersebut masih kerusi Dewan Undangan Negeri (DUN) sebelum dinaik taraf kepada Parlimen pada 1986.

Sepanjang 10 penggal bertanding, Abdul Hadi cuma tewas tiga kali iaitu pada tahun 1978, 1986 dan 2004. – KOSMO! ONLINE


Suspek tipu pakej kahwin ditahan
Oleh ABDUL RASHID ABDUL RAHMAN

29 Oktober 2022, 11:01 pm
BENTONG – Seorang lelaki yang dipercayai terlibat dalam kes penipuan pakej perkahwinan berjaya ditahan pihak polis semalam.
Ketua Polis Daerah Bentong, Superintendan Zaiham Mohd Kahar berkata, suspek yang berusia 28 tahun ditahan di Hentian Plaza Tol Bentong kira-kira pukul 9.30 malam semalam.
“Reman terhadap suspek telah diperolehi selama empat hari bermula 29 Oktober sehingga 1 November depan.
“Polis mengucapkan terima kasih atas kerjasama masyarakat dalam kes ini yang menyalurkan maklumat sehingga suspek berjaya ditahan,”katanya di sini hari ini.
Menurut Zaiham, suspek disiasat mengikut Seksyen 420 Kanun Keseksaan yang sekiranya bersalah boleh dihukum penjara tidak kurang setahun dan tidak lebih 10 tahun serta boleh dikenakan sebat dan denda.
Baru-baru ini Kosmo! melaporkan seorang pengantin dan ibunya terpaksa berputih mata apabila mengalami kerugian kira-kira RM20,900 selepas ditipu dalam tawaran pakej perkahwinan.

Berdasarkan laporan, mangsa yang berusia 38 tahun dan ibunya berusia 58 tahun terpedaya dengan tawaran pakej perkahwinan ditawarkan suspek yang membuat pengiklanan di laman Facebook.
Mangsa bersetuju dengan pakej perkahwinan ditawarkan suspek meliputi set pelamin, baju pengantin, pakej persolekan, jurugambar dan katering.
Namun setelah mangsa membuat pembayaran penuh, suspek telah melarikan diri menyebabkan mangsa mengalami kerugian sebanyak RM20,900. -KOSMO! ONLINE.


CCTV tunjuk bukti, bunyi bising angkara makhluk misteri
Oleh NUR ALWANI A. BAKAR

29 Oktober 2022, 9:42 pm
PETALING JAYA – Seorang pemilik rumah memuat naik satu rakaman televisyen litar tertutup (CCTV) di aplikasi TikTok yang menunjukkan seekor makhluk misteri seolah-olah berlari di ruang tamu di Kampung Jawa, Klang.
Berdasarkan rakaman video yang dikongsi oleh @mr.rambo, dia memuat naik video CCTV tersebut sebagai bukti selepas jirannya merungut mengatakan anaknya membuat bising pada tengah malam.
“Berlari-lari pula dia di tengah malam ya, orang bawah bising cik adik oi,” tulisnya di kapsyen video.
Video yang berdurasi 38 saat itu telah menerima sebanyak 218,600 tontonan dan menerima 5, 339 tanda suka serta 136 perkongsian.
Susulan perkongsian ini, netizen turut berkongsi pengalaman masing-masing yang pernah menghadapi situasi yang sama.
“Saya tinggal Pulau Pinang dulu macam ini juga. Pukul 12 malam, bunyi guli bertaburan tapi tingkat atas tiada orang. Jadi, faham-faham sendiri. Kakak tinggal dua tahun di situ, setiap malam dengar,” komen seorang netizen di ruangan komen.

“Benda biasa kalau tinggal rumah ‘flat’. Sudah lali. Kadang-kadang bercakap dengan dia. Kenapa kau kacau aku, orang nak tidur, kau tak reti tidur ke?” tulis seorang pengguna yang lain.
“Pernah kena macam ini. Jiran bawah bising cakap kita “renovate” (ubahsuai) rumah padahal kita balik kampung,” ujar netizen.
Dalam pada itu, netizen turut menasihati orang yang bakal berpindah ke rumah supaya melakukan doa selamat supaya tidak diganggu dari sebarang makhluk mistik. -KOSMO! ONLINE.


186 lokasi berisiko kepala air ditutup bermula November
Oleh MUSTAQIM MOHAMED

29 Oktober 2022, 11:27 pm
KOTA BHARU – Sebanyak 186 lokasi berisiko berlaku kejadian kepala air seluruh negara akan ditutup bermula November sehingga Januari depan.
Menteri Tenaga dan Sumber Asli, Datuk Seri Takiyuddin Hassan memaklumkan, Jabatan Mineral dan Geosains juga telah memberi amaran kepada penduduk setempat agar tidak melakukan sebarang aktiviti di kawasan rekreasi berisiko berlaku kejadian kepala air sepanjang musim tengkujuh.
Menurutnya, kejadian kepala air akan berlaku dalam tempoh 30 tahun sekali seperti yang berlaku di Baling, Kedah baru-baru ini.
“Lokasi-lokasi berisiko yang akan ditutup termasuk di Kelantan iaitu di Gunung Stong, Kuala Krai dan Jeram Linang, Pasir Puteh,” katanya ketika ditemui pemberita selepas merasmikan Seminar Pemerkasaan Ekopelancongan Sumber Asli di Resort Pantai Cahaya Bulan di sini sebentar tadi.
Terdahulu, Menteri Dalam Negeri, Datuk Seri Hamzah Zainudin berkata, pihaknya telah mengenal pasti sebanyak 5,500 lokasi berisiko banjir dan 186 kawasan yang berkemungkinan berlaku kepala air di seluruh negara.
Menurutnya, Kementerian Dalam Negeri juga telah berbincang mengenai kelengkapan dan logistik untuk menggunakan semua aset yang ada termasuk bot, kereta, lori dan pengangkutan udara. – KOSMO! ONLINE.


Tukar laluan secara tiba-tiba punca nahas 4 kenderaan
Oleh AZMI NORDIN

29 Oktober 2022, 10:50 pm
KAJANG – Dua penunggang motosikal cedera parah dalam kemalangan melibatkan empat buah kenderaan di Kilometer 2.5 Lebuh Raya Lingkaran Penyuraian Trafik Kajang (SILK), di sini , semalam.
Kesemua kenderaan terlibat kemalangan itu adalah dua buah motosikal, sebuah lori, dan sebuah kereta.
Ketua Polis Daerah Kajang, Asisten Komisioner Mohd. Zaid Hassan berkata, laporan diterima pihaknya daripada waris mangsa berkenaan kejadian itu pada hari yang sama, sekitar pukul 2.30 petang.
Jelasnya, kejadian itu terjadi apabila mangsa yang juga lelaki berusia 22 tahun menunggang motosikal dari arah Seri Kembangan menghala ke Balakong mengubah laluan dari kiri ke kanan jalan.
“Tindakan mangsa menyebabkan dirinya terlanggar bahagian belakang sebuah lori lalu jatuh di lokasi kejadian.
“Selepas terjatuh, sebuah kereta dan motosikal dari belakang mangsa tidak sempat mengelak kenderaan mangsa telah merempuh motorsikal terbabit,” katanya dalam kenyataan hari ini.

Rentetan itu, kedua-dua mangsa penunggang motosikal mengalami kecederaan parah dan dibawa ke Hospital Serdang untuk menerima rawatan.
Dalam pada itu , pemandu kereta dan lori tidak mengalami sebarang kecederaan dalam situasi tersebut.
Menurut Mohd. Zaid, pihak polis masih menjalankan siasatan lanjut untuk mengetahui punca sebenar kejadian kemalangan yang berlaku jika terdapat unsur lain.
“Bersabit kemalangan ini, satu kertas siasatan telah dibuka dan kes diklasifikasikan mengikut Seksyen 43 (1) Akta Pengangkutan Jalan 1987.
“Individu yang mempunyai maklumat boleh menghubungi balai polis berdekatan di daerah Kajang atau Pegawai Penyiasat Kes iaitu Sarjan Zaharin Taib di talian 019-3126746 bagi membantu siasatan,” ujarnya.-KOSMO! ONLINE.


Pearly-Thinaah ke final sulung Jelajah Dunia 2022
Oleh MUHAMMAD HELMEE RAMLI

29 Oktober 2022, 10:04 pm
KUALA LUMPUR – Beregu wanita negara, Pearly Tan-M. Thinaah melangkah ke final pertama Jelajah Dunia musim ini selepas menewaskan gandingan dari Korea Selatan, Baek Ha Na-Lee So Hee pada separuh akhir Kejohanan Badminton Terbuka Perancis sebentar tadi.
Pada perlawanan yang berlangsung di Stadium Pierre de Coubertin, Paris, pemenang pingat emas Sukan Komanwel Birmingham 2022 itu menampilkan aksi cukup bertenaga bagi mencatat kemenangan straight-set 21-13, 21-17.
Persefahaman cukup baik ditampilkan Pearly-Thinaah apabila menguasai sepenuhnya perlawanan menerusi pukulan-pukulan smash serta helah yang berjaya mengelirukan beregu No.138 dunia itu.
Walaupun turun dengan status pemain bukan pilihan, namun Pearly-Thinaah bermula agresif pada set pertama apabila membuatkan Ha Na-So Hee ‘lemas’ untuk membalas setiap pukulan dibuat sehingga membolehkan mereka selesa memimpin permainan.
Beregu Korea itu turut menampilkan aksi terbaik bagi mengejar kedudukan Pearly-Thinaah, namun ia belum cukup untuk menghalang kemenangan 21-13 beregu No.11 dunia itu di set pertama.
Memasuki set kedua, Ha Na-So Hee menampilkan aksi lebih berbeza apabila mendahului perlawanan 7-5 sebelum Pearly-Thinaah kembali memperkemaskan permainan mereka dan berada di depan 11-10.

Bagaimanapun, perlawanan kembali sengit apabila Ha Na-So Hee mengubah strategi permainan dan kembali mendahului perlawanan 15-12, sekali gus meletakkan Pearly-Thinaah dalam tekanan.
Enggan perlawanan diheret ke set penentuan, Pearly-Thinaah mula mengeluarkan aksi ‘magis’ terutama dari segi pertahanan dan mula mengutip mata demi mata sebelum melengkapkan kemenangan 21-17.
Menanti Pearly-Thinaah pada perlawanan akhir esok adalah beregu No.7 dunia dari Jepun, Mayu Matsumoto-Wakana Nagahara yang melangkah ke final selepas menewaskan rakan sepasukan, Yuki Fukushima-Sayaka Hirota 21-14, 25-23. – KOSMO! ONLINE


Pengantin viral bertemu jodoh setelah 63 tahun berpisah
Oleh KOSMO!

29 Oktober 2022, 9:32 pm
PETALING JAYA – Jodoh masih kuat walaupun setelah sekian lama berpisah, pengantin warga emas viral bersanding hari ini setelah selamat diijabkabul pada 16 Oktober lalu.
Video ketika majlis persandingan kedua mempelai berpakaian baju songket biru tersebut dimuat naik oleh pemilik akaun TikTok @Khai_nisa91, menerima tontonan sebanyak 901,000 setakat ini.
“Alhamdulillah, berkesempatan meraikan pasangan atok viral. Tahniah disatukan semula buat kali kedua selepas 63 tahun berpisah,” kapsyen pemilik akaun dalam hantaran videonya.
Pengantin lelaki, Mahmood Mamat, 84, dan pengantin perempuan, Fatimah Mohd Nor, 80, dikatakan pernah berkahwin pada tahun 1958 dan berpisah setahun kemudian.
Menurut perkongsian cucu mereka @cikwawa sebelum ini, mereka dikurniakan seorang anak dan berpisah kerana Mahmood berhijrah ke Pahang manakala, Fatimah berada di Kelantan.
“Tok Ayah menyatakan hasrat untuk berkahwin dengan Tok Mek setelah 63 tahun tidak bertemu.

“Tok Mek bersetuju dan pihak keluarga juga tidak membantah malah menyokong keputusan itu,” katanya dalam hantaran di TikTok. -KOSMO! ONLINE.


Makanan tambahan punca wanita muda hidap kanser payu dar
Oleh ROSLIZA MOHAMED

29 Oktober 2022, 9:47 pm
KOTA BHARU – Pengambilan makanan tambahan yang kononnya mampu meningkatkan kesihatan dan kecantikan merupakan antara punca ramai golongan wanita muda di negara ini menghidap penyakit kanser payu dara.
Pengerusi merangkap Pengasas Yayasan Kaseh Kanser dan Kronik (YKKK), Datuk Dr. Imi Sairi Ab. Hadi berkata, hasil kajian mendapati, selain daripada keturunan, kanser payu dara tahap satu hingga tiga juga boleh tercetus daripada pengambilan makanan tambahan.
Menurutnya, punca tersebut dapat dikaitkan apabila kes kanser payu dara dalam kalangan wanita muda berusia dalam lingkungan 30 hingga 40 tahun meningkat dua kali ganda.
“Kita tiada jumlah kes kanser payu dara yang terperinci, namun angkanya meningkat dua kali ganda.
“Pengambilan makanan tambahan antara faktor yang menyebabkan sel kanser payu dara terutamanya melibatkan pesakit wanita,” katanya pada sidang akhbar selepas Program Pink Walk di Taman Perbandaran Tengku Anis di sini hari ini.
Program yang melibatkan 1,030 peserta yang terdiri daripada pesakit kanser, penjawat awam dan orang awam berjalan kaki sejauh 3.5 kilometer itu dirasmikan oleh Tengku Puan Temenggong Kelantan, Tunku Puan Sri
Datuk Noor Hayati Tunku Abdul Rahman Putra Al Haj.

Mengulas lanjut, Imi Sairi yang juga Pengasas Kelab Kanser Payu Dara berkata, oleh itu, individu yang dikesan mempunyai tanda-tanda awal menghidap kanser payu dara seperti benjolan supaya melakukan pemeriksaan segera sebelum keadaan lebih parah.
Menurutnya, mereka dinasihatkan supaya tidak mengambil pemakanan tambahan yang belum tentu selamat malah terdedah kepada risiko penyakit kanser.
Ketika ditanya mengenai kanser payu dara dalam kalangan lelaki, menurutnya, berdasarkan statistik, hanya satu peratus atau seorang daripada 100 individu lelaki dikesan menghidap kanser payu dara.
“Setakat ini, saya sudah merawat 20 pesakit lelaki yang menghidap kanser payu dara Kelantan dalam tempoh 20 tahun. Setakat ini, hanya seorang sahaja yang masih hidup.
“Golongan lelaki perlu membuang sikap ego kerana mereka juga terdedah dengan penyakit itu,” katanya. – KOSMO! ONLINE.


PRU15: GTA tanding 13 kerusi Parlimen, 25 kerusi DUN di Pahang
Oleh AZIZAH SHAFIEI

29 Oktober 2022, 11:34 pm
TEMERLOH – Gerakan Tanah Air (GTA) akan meletakkan lebih 60 peratus calon golongan profesional di 13 kerusi Parlimen dan 25 kerusi Dewan Undangan Negeri (DUN) di Pahang pada Pilihan Raya Umum Ke-15 (PRU15) nanti.
Pengerusi GTA Pahang, Aminuddin Yahaya berkata, bakal calon yang akan dipilih semestinya yang tiada kaitan dengan isu rasuah, salah guna kuasa atau akhlak tidak betul.
“Lebih 60 peratus yang bakal dicalonkan sama ada dari parti atau bukan parti bukan orang sebarangan, hanya calon-calon yang mempunyai rekod bersih sahaja akan dicalonkan.
“Kita memang akan tapis semua calon. Kita tidak akan terima sebarangan calon tetapi yang mempunyai integriti serta tiada masalah,” katanya pada sidang media Selepas Majlis Pelancaran Jentera Gagasan Bangsa (GB) di Dewan Seri Kerinau, di sini, pada Sabtu.
Gagasan Bangsa (GB) adalah merupakan gabungan pemimpin-pemimpin Melayu pelbagai kumpulan dari seluruh Malaysia dengan pelbagai latar belakang dari NGO Melayu, ahli akademik, agamawan, alam sekitar, profesional (peguam, dokor), kesenian, bekas pegawai kerajaan.
Aminuddin berkata, semua calon yang ditapis itu adalah dari empat parti yang bernaung di dalam GTA iaitu parti Pejuang, Putra, Berjasa dan Iman serta daripada badan bukan kerajaan (NGO).

Katanya lagi, walaupun GTA merupakan parti ‘underdog’, dan tidak sebesar parti-parti yang lain, namun beliau yakin pasukan jentera akan mampu mencapai sasaran untuk mendekati pengundi khususnya yang berumur 18 hingga 40 tahun.
“Kita mempunyai strategi untuk mendekati pengundi muda berusia 18 hingga 21 tahun yang buat pertama kali mengundi menerusi platform media yang akan digerakkan oleh pasukan jentera khas.
“Kita akan salurkan maklumat melalui media sosial di setiap rumah terutamanya pengundi muda bagi menjelaskan konsep pendekatan kita termasuk aspirasi rakyat dapat diangkat,”ujarnya. – KOSMO! ONLINE.


Suami curang dengan isteri orang, masing-masing sanggup tinggal keluarga
Oleh KOSMO!

29 Oktober 2022, 10:25 pm
PETALING JAYA – Hidup berumahtangga pastinya mempunyai bermacam ujian dan cabaran untuk melihat sejauh mana ketabahan pasangan suami isteri itu mempertahankan keluarga mereka.
Namun, ada juga pasangan yang mengambil kesempatan atas kebaikan pasangan sendiri untuk berlaku curang dalam diam.
Menerusi perkongsian seorang wanita di Facebook hari ini, dia memaklumkan suaminya telah curang dengan isteri orang sehingga sanggup berhabis wang untuk memuaskan kehendak kekasihnya itu.
Lebih malang, tanggungjawab sebagai seorang suami dan bapa kepada dua orang anak terus dilupakan apabila nafkah yang sewajarnya diberi tidak dilaksanakan lelaki tersebut.
“Genap 11 tahun perkahwinan saya diuji oleh Allah suami curang bercinta dgn isteri orang dan dalam beberapa bulan mereka bercinta suami nekad nak berkahwin dengan wanita itu.
“Jadi kami bercerai di mahkamah yang sama, saya dengan suami dan wanita tu bercerai dengn suaminya juga.

“Dari masih berkahwin sehingga selepas bercerai suami tak prnah bagi nafkah atau nafkah anak walau sekali pun,” luahnya.
Katanya, dia terpaksa bekerja sebagai pembantu kedai makan demi menampung perbelanjaan hidup bersama anak-anaknya.
Menurut wanita itu lagi, perkahwinan kedua suaminya tidak bertahan lama dan selepas hampir setahun bernikah, lelaki itu meninggalkan wanita berkenaan yang juga merupakan ibu kepada lima orang anak.
“Tak sampai pun setahun lepas itu suami bercerai, suami pujuk saya balik dengan dia dan tanpa fikir panjang terus terima, sekarang dah 19 tahun kami hidup bersama.
“Tapi tiada perubahan perangai suami tetap sama dan sudah banyak kali curang dan sekarang tinggalkan saya dan anak-anak tanpa sebarang berita,” katanya. – KOSMO! ONLINE.


Aksi tendang cermin sisi kereta polis gagal, dua suspek diburu
Oleh KOSMO!

29 Oktober 2022, 8:30 pm
LONDON – Polis Britain sedang mengesan seorang penunggang motosikal yang terjatuh selepas menendang cermin sisi sebuah kereta polis yang diletakkan di bahu jalan, lapor akhbar Daily Star, semalam.
Dalam satu rakaman video yang dimuat naik di laman Twitter, lelaki itu dilihat menunggang motosikal di Churchill Drive pada Isnin lalu sementara rakannya menunggang sebuah motosikal beroda empat.
Lelaki itu terjatuh bersama motosikalnya selepas cuba menendang cermin sisi kereta polis.
Rakannya yang memandu di laluan pejalan kaki bergegas membantunya.
Lelaki itu kelihatan tidak cedera tetapi terpaksa membetulkan seluarnya yang terseret ketika terjatuh.
Dia menaiki motosikalnya semula sebelum melarikan diri bersama rakannya.

Polis melancarkan operasi mengesan dua lelaki itu selain mencari lokasi dua motosikal itu disembunyikan.
“Saya menerima rakaman ‘rakan’ kita bermain di Churchill Drive pada Isnin lalu. Kejadian ini sistem televisyen litar tertutup.
“Jika anda mengenal atau tahu di mana motosikal-motosikal itu disembunyikan, sila maklumkan kepada kami,” kata inspektor Luke Hughes dari Balai Polis Wales Utara. – Agensi


PM persoal tindakan calon PRU pindah kawasan
Oleh NORHAFIZAN ZULKIFLI

29 Oktober 2022, 7:03 pm
NORHAFIZAN ZULKIFLI
KUANTAN – Perdana Menteri Datuk Seri Ismail Sabri Yaakob mempersoalkan tindakan pimpinan parti politik yang kerap berpindah-randah kawasan untuk ditandingi setiap kali pilihan raya umum (PRU) diadakan.
Beliau berkata tindakan pemimpin seperti itu menggambarkan mereka seolah-olah tidak yakin dengan perkhidmatan diberikan mereka semasa menyandang sesuatu kerusi sama ada Parlimen atau Dewan Undangan Negeri.
Ismail Sabri memberitahu ada membaca dalam laporan media berhubung pertukaran tempat bertanding pada Pilihan Raya Umum Ke-15 (PRU-15) kali ini termasuk membabitkan Pengerusi Pakatan Harapan (PH), Datuk Seri Anwar Ibrahim dari Port Dickson, Negeri Sembilan ke Tambun, Perak.
“Ramai berpindah-randah, saya pun tak tahu kenapa mereka suka berpindah. Mungkin mereka tidak yakin dengan perkhidmatan yang mereka berikan selama ini kepada pengundi menyebabkan mereka ke tempat lain dan buat janji baru supaya mempengaruhi pengundi di situ.
“Mereka tidak boleh membohongi pengundi yang sama kalau mereka tidak memberikan perkhidmatan kepada pengundi di situ, mereka tidak boleh janji lagi, rakyat tidak akan percaya.

“Saya bertanding di Bera sejak 2004 dan saya masih di Bera. Kalau saya Perdana Menteri mungkin saya boleh pindah ke tempat lain yang lebih selamat kalau saya tidak beri perkhidmatan kepada rakyat di Bera, saya takut untuk berkhidmat di tempat sama kerana janji saya tidak akan diterima, tapi saya kekal,” katanya pada Program Kenduri Keluarga Malaysia di Dewan Jubli Perak Sultan Haji Ahmad Shah di sini hari ini.
Beliau berkata demikian apabila ditanya percaturan pembangkang khususnya PH yang bertindak menukar kawasan calon mereka khususnya membabitkan kerusi tumpuan seperti Bagan Datuk, Perak.
Semalam, penyandang kerusi Parlimen Hang Tuah Jaya, Datuk Seri Shamsul Mohd. Akin dari PKR diumumkan calon di Parlimen Bagan Datuk bagi melawan penyandangnya yang juga Presiden UMNO, Datuk Seri Dr. Ahmad Zahid Hamidi.
Mengulas lanjut, Ismail Sabri berkata, bukan sahaja beliau kekal di Bera malah hampir semua calon UMNO juga kekal di tempat sama.
“Ini kerana kita selama ini telah memberikan perkhidmatan yang terbaik dan kalau kita berjanji untuk beri perkhidmatan pun mereka yakin mereka yakin dengan kita,” katanya.
Sementara itu ditanya keputusan PKR meletakkan bekas Pengarah Pelajaran Wilayah Persekutuan Kuala Lumpur, Abas Awang sebagai calon di Parlimen Bera, Perdana Menteri berkata, beliau terbuka dengan siapa sahaja calon yang akan bertanding di situ.
“Kita terbuka, saya tidak pernah menang tanpa bertanding pun di Bera. Bertanding itu perkara biasa dalam negara demokrasi seperti kita, kita terbuka di mana-mana pun mereka boleh bertanding,”ujarnya. – KOSMO! ONLINE.


Isteri nekad panjat tingkap setelah dilarang suami untuk keluar rumah
Oleh KOSMO!

29 Oktober 2022, 8:00 pm
JAKARTA – Seorang ibu muda di Jakarta, Indonesia nekad memanjat ke luar tingkap pangsapurinya tanpa menggunakan sebarang peralatan keselamatan, lapor laman berita Suara.com.
AO, 22, bernasib baik apabila berjaya diselamatkan oleh penduduk setempat yang menyaksikan kejadian itu. Dia dilaporkan tidak mengalami sebarang kecederaan.
“Kebetulan waktu itu ada ketua rukun tetangga, kami dibantu oleh pengawal keselamatan untuk menyelamatkan wanita itu dan dia tidak mengalami kecederaan,” kata Kepala Satuan Pelaksana UPRS III Rusun Rorotan, Rustiadi UPRS di Jakarta Utara.
Menurut Rustiadi, AO sengaja melakukan perbuatan berbahaya itu selepas suaminya, GA, 23, melarangnya keluar rumah supaya dia menjaga anak mereka yang sakit.
“Kerana dikunci dari luar rumah, si isteri bertindak memanjat tingkap untuk ke kediaman jirannya kerana ingin membeli makanan untuk anaknya,” kata Rustiadi.
Walaupun takut dengan ketinggian, AO tetap cuba keluar namun badannya semakin bergetar apabila berada di luar tingkap. Dia kemudian memilih untuk kekal berpegang pada tingkap besi itu sambil memijak anak tangga.

GA segera meminta penduduk setempat untuk membantu isterinya. AO yang kekal berpegang pada tingkap kemudian ditarik masuk oleh penduduk lain. – Agensi


Saintis dapati lebah boleh bermain bola sepak
Oleh KOSMO!

29 Oktober 2022, 9:30 pm
LONDON – Satu kajian mendapati lebah boleh bermain ‘bola sepak’ sama seperti manusia, lapor akhbar The Sun.
Sekumpulan penyelidik menjalankan eksperimen terhadap beberapa ekor lebah dengan memberinya bola kecil.
Dalam kajian tersebut, beberapa ekor lebah dilihat berulang kali menolak sebiji bola kecil walaupun tidak mempunyai tujuan untuk berbuat demikian.
Sama seperti permainan bola sepak antara manusia, lebah muda dilihat lebih sibuk ‘bermain bola’ berbanding serangga yang lebih tua dengan mengerumuninya sebanyak 117 kali.
Ujian selanjutnya mendapati ia pergi ke arah bola dan tidak memilih makanan. Kajian itu menunjukkan lebah juga bermain permainan itu untuk keseronokan.
“Sudah tentu mengejutkan, kadang-kadang lucu untuk menonton lebah bermain. Ia mendekati dan memanipulasi ‘mainan’ itu berulang kali,” kata seorang penyelidik dari Queen Mary University of London, Samadi Galpayage.

Kajian itu menunjukkan bahawa walaupun lebah memiliki saiz dan otak yang kecil, ia lebih bijak daripada makhluk robot yang kecil. – Agensi


City tiada masalah tanpa Haaland
Oleh MUHAMMAD ZUHAILY BADLISHAH

29 Oktober 2022, 9:27 pm
LEICESTER – Ketiadaan Erling Haaland tidak dirasai oleh Manchester City yang masih berupaya mencatat kemenangan 1-0 ke atas Leicester City pada aksi Liga Perdana Inggeris (EPL) sebentar tadi.
Pengurus City, Pep Guardiola bukan sahaja tidak menyenaraikan Haaland, 22, dalam kesebelasan utama, malah nama penyerang prolifik dari Norway itu juga langsung tiada di bangku simpanan pasukan.
Begitupun, City seperti tiada masalah tanpa Haaland apabila memegang 68 peratus penguasaan padang selain melakukan 15 percubaan sepanjang 90 minit permainan di Stadium King Power itu.
Juara bertahan EPL itu lebih banyak bersabar mengatur gerakan serangan untuk menembusi benteng pertahanan The Foxes untuk tempoh 45 minit pertama.
Kesabaran The Citizens akhirnya berbalas apabila berjaya menjaringkan gol pertama hasil sepakan percuma menarik daripada perancang tengah, Kevin de Bruyne pada minit ke-49.
Leicester juga mempunyai beberapa peluang untuk menyamakan kedudukan terutama penyerang gantian, Kelechi Iheanacho tetap percubaannya berjaya ditepi keluar penjaga gol, Ederson.

Kebangkitan permainan ditunjukkan skuad bimbingan Brendan Rodgers itu pada 20 minit terakhir bagaimanapun masih gagal untuk mencari gol penyamaan dan terpaksa akur dengan kekalahan tersebut.
City pula kembali melonjak ke tangga teratas EPL dengan kelebihan satu mata ke atas Arsenal yang berpeluang merampas semula kedudukan itu jika menang ke atas Nottingham Forest esok. – KOSMO! ONLINE


Jenazah ibu hamil kembar, anak OKU selamat dikebumikan
Oleh KAMALIZA KAMARUDDIN

29 Oktober 2022, 7:08 pm
KUALA TERENGGANU – Jenazah wanita yang sarat hamil bayi kembar serta anak lelakinya yang maut dalam kemalangan jalan raya di Setiu semalam selamat dikebumikan sebentar tadi.
Kedua-dua mangsa, Fatin Hazlin Dahlia Mazlam, 30, dan Sayyid Uwais Al-Qarni Mohd. Lekman, 22 bulan, dikebumikan bersebelahan di Tanah Perkuburan Islam Kampung Batu Hampar, Manir di sini pada pukul 6.30 petang.
Suasana pilu menyelubungi sebaik sahaja jenazah dua beranak tersebut tiba tanah perkuburan itu.
Upacara pengebumian tersebut dihadiri kira-kira 100 sanak saudara dan sahabat handai dua beranak terbabit.
Fatin Hazlin Dahlia dan anaknya, Sayyid Uwais Al-Qarni maut selepas kenderaan pelbagai guna, Perodua Alza dinaiki mereka bertembung dengan sebuah lori tangki minyak di Kilometer 83, Jalan Kuala Terengganu-Kota Bharu berhampiran Kampung Bintang, Setiu pada pukul 4.40 petang semalam.
Sewaktu kejadian, mereka dalam perjalanan ke Hospital Universiti Sains Malaysia (HUSM), Kubang Kerian, Kelantan untuk Sayyid Uwais Al-Qarni yang menderita otak di luar tempurung kepaka menjalani rawatan susulan.

Kemalangan itu turut menyebabkan bapa bayi terbabit serta dua adik-beradiknya yang berusia lima dan tujuh tahun cedera parah.
Kisah penderitaan Sayyid Uwais Al-Qarni yang dipanggil Adam oleh keluarganya pernah disiarkan dalam ruangan Kosmo! Prihatin pada 24 Februari 2021. – KOSMO! ONLINE


Berlakon ‘mati’ 321 hari demi watak mayat dalam CSI:Vegas
Oleh KOSMO!

29 Oktober 2022, 7:30 pm
FRANKFORT, Kentucky – Seorang peminat drama penyiasatan forensik bersiri, Crime Scene Investigation (CSI) sanggup ‘berlakon’ menjadi mayat  selama 321 hari dengan harapan dapat membintangi siri televisyen tersebut, lapor laman berita LadBible semalam.
Lelaki  dari negeri Kentucky  itu, Josh Nalley memuat naik rakaman  video memaparkan dia terbaring seperti mayat dalam akaun TikToknya, @living_dead_josh setiap hari tanpa gagal sehingga berjaya menarik perhatian produksi CSI:Vegas.
Misi Nalley hanya satu iaitu berlakon menjadi mayat dalam salah satu episod CSI:Vegas dan usaha kerasnya membuahkan hasil apabila kru produksi menawarkan peluang tersebut kepada dirinya.
Nalley berkata, dia tidak mempunyai pengalaman berlakon tetapi lama kelamaan, belajar bagaimana untuk memaparkan lakonan sebagai mayat dengan lebih meyakinkan selepas 10 bulan melakukan perkara sama.
“Saya tidak suka bercakap di depan kamera tetapi saya boleh berbaring di atas tanah dan berpura-pura mati dengan mudah.
“Selepas lebih 300 hari cuba membawa  watak ‘mayat’ yang lebih meyakinkan, anda dapat melihat saya lebih bijak menyembunyikan pernafasan dan penggunaan darah palsu yang tidak keterlaluan,” katanya. – Agensi


Keletah budak tiga tahun pakai tudung cuit hati
Oleh FLORINA DERIS

29 Oktober 2022, 7:12 pm
PETALING JAYA – Keletah kanak-kanak berusia tiga tahun memakai tudung di TikTok mencuit hati ramai dengan kecomelan mengayakan hijab.
Menerusi video berdurasi 33 saat itu memperlihatkan seorang kanak-kanak menggayakan selendang pashmina sambil duduk di atas sebuah motosikal.
Rata-rata netizen memuji kepakarannya menggayakan tudung meskipun umurnya masih setahun jagung dan disifatkan sebagai kanak-kanak yang pintar.
“Masya-Allah. Cantiknya. Sekejap sahaja dah siap. Kalau acik yang pakai, nak dekat dua jam juga baru selesai memakai tudung,” puji seorang warga maya di TikTok.
“Sewaktu akak seumur adik, akak baru belajar mengenali coklat. Adik pula, sudah pandai membelit selendang. Akak yang sudah berusia ini masih lagi tercekik leher apabila hendak mengayakannya,” ujar pengguna lain
“Agaknya dia sudah berlatih sewaktu masih berada dalam kandungan ibunya,” seloroh seorang pengguna yang lain.

Dalam pada itu, terdapat juga warga Tiktok yang memuji kecomelan kanak-kanak yang dipercayai berasal dari Indonesia itu.
“Masya-Allah comelnya. Semoga menjadi anak yang solehah,” komen seorang pengguna.
Setakat ini, video yang dimuat naik oleh akaun pengguna TikTok @rh tersebut berjaya meraih lebih daripada 6, 000, 000 tontonan, 411, 900 tanda suka, 14, 000 komen dan 18, 900 perkongsian. – KOSMO! ONLINE.


Kata pakar, tidak sedar karya seni agung dipamer terbalik selama 75 tahun
Oleh KOSMO!

29 Oktober 2022, 9:00 pm
BERLIN – Sebuah karya seni oleh pelukis abstrak Belanda, Piet Mondrian digantung secara terbalik di pelbagai galeri selama 75 tahun, lapor Badan Penyiaran Britain (BBC) semalam.
Walaupun kesilapan berkenaan hanya disedari baru-baru ini, karya bertajuk New York City I itu akan terus dipaparkan secara terbalik untuk mengelak kerosakan.
Karya seni dihasilkan dalam tahun 1941 itu pertama kali dipamerkan di Muzium Seni Moden (MoMa) di New York pada 1945.
Ia kemudian digantung sebagai koleksi seni negeri North Rhine-Westphalia di bandar Dussledorf, Jerman sejak 1980.
Penjaga muzium tempat lukisan itu dipamerkan, Susanne Meyer-Buser menyedari kesilapan tersebut ketika meneliti program baharu mengenai karya Mondrian awal tahun ini. Dia bagaimanapun berkata, lukisan berharga itu akan rosak jika kedudukannya dibetulkan.
New York City I ialah versi serupa dengan lukisan New York City oleh Mondrian tetapi dihasilkan menggunakan pita pelekat.

“Grid tebal sepatutnya berada di bahagian atas, seperti langit yang gelap.
“Sebaik sahaja saya memberitahu penjaga lain, kami menyedarinya dengan sangat jelas bahawa karya itu digantung dengan cara yang salah,” kata Meyer-Buder kepada akhbar The Guardian.
Bukti itu menyokong teori yang dikemukakan kerana New York City yang dipamerkan di Pusat Pompidou, Paris memaparkan garisan tebal di bahagian atas, bukan bahagian bawah.
Tambahan pula, gambar studio Mondrian yang dirakam beberapa hari selepas kematiannya menunjukkan karya sama berada di atas papan melukis dengan garisan tebal di bahagian atas. – Agensi


Anjing gonggong kepala manusia di jalanan
Oleh KOSMO!

29 Oktober 2022, 7:00 pm
BANDAR RAYA MEXICO – Sebuah klip video tular di media sosial memaparkan seekor anjing berlari di sebatang jalan di Mexico sambil menggonggong kepala manusia yang dipenggal selepas mayat mangsa ditinggalkan berhampiran sebuah mesin pengeluaran automatik (ATM), lapor akhbar Daily Star semalam.
Penduduk bandar Monte Escobedo, negeri Zacatecas ketakutan apabila melihat haiwan itu melarikan diri dari tempat kejadian sambil menggonggong kepala manusia yang ditinggalkan tengah malam Rabu lalu.
Polis belum menyiasat kes pembunuhan itu ketika anjing liar tersebut melarikan kepala mangsa.
Paparan video menunjukkan anjing itu menuju ke jalan yang gelap sambil menggonggong kepala manusia. Ia dipercayai mencari tempat selamat untuk memakannya. Polis bagaimanapun berjaya merampas kembali kepala berkenaan.
Menurut polis, mayat tersebut ditinggalkan bersama mesej amaran bermaksud: “kepala seterusnya adalah kepala anda”.
Mesej itu didakwa dihantar oleh kartel dadah paling digeruni di Mexico, Jalisco New Generation Cartel (CJNG) yang diketuai  El Mencho.

El Mencho merupakan antara orang buruan paling dikehendaki di Mexico, manakala Pentadbiran Penguatkuasaan Dadah Amerika Syarikat (AS) menawarkan ganjaran AS$10 juta (RM47.2 juta) untuk maklumat yang membawa kepada penahanannya.
Dia dipercayai meningkatkan serangan sebagai tindak balas terhadap ekstradisi anaknya, Ruben Oseguera Gonzalez, ke AS.
Gonzalez dikehendaki oleh AS sejak 2017 selepas laporan terbaru mengenai CJNG mendapati kartel itu beroperasi di sekurang-kurangnya 35 negeri, termasuk wilayah Puerto Rico. – Agensi


Pendakwah terpalit kontroversi bukan penunggang agama – Ustaz Don
Oleh MOHAMMAD SHAHEMY AZMI

29 Oktober 2022, 5:56 pm
KUALA LUMPUR – Pendakwah bebas dan juga personaliti televisyen Ustaz Don Daniyal mengakui tidak ada sekelumit pun rasa ralat atau kecewa dalam dirinya atas isu membabitkan beberapa rakan seperjuangannya yang terpalit dengan kontroversi tidak enak sejak beberapa waktu lalu.
Malah Don Daniyal atau nama lengkapnya Don Daniyal Don Biyajid berkata, kontroversi yang membabitkan beberapa rakan perjuangannya dalam institusi dakwah itu sebagai ujian untuk menguji persahabatan mereka.
Bercakap kepada Kosmo! Online, Don berkata dia menanamkan konsep ‘brotherhood’ dan enggan menghakimi atas apa yang berlaku ke atas beberapa nama pendakwah yang sebelum ini terpalit dengan isu ‘memualkan’ sehingga menjadi buah mulut masyarakat.
“Sejujurnya saya tidak rasa ralat atau kecewa dengan apa yang berlaku kerana itu adalah ujian persahabatan. Saya bersahabat dengan semua ustaz dan mengamalkan konsep ‘brotherhood’.
“Saya juga tidak mahu menghakimi mereka. Malah dalam Islam sendiri, Nabi Muhammad SAW mengajar kita untuk husnudzon (bersangka baik) pada Allah SWT dan berlapang dada,” katanya Kepada Kosmo! Online.
Tambah pendakwah bebas berusia 37 tahun itu, walaupun ada dalam kalangan rakannya terpalit dengan isu-isu panas, dia tetap menganggap mereka sebagai saudara.

“Mereka tetap saudara saya. Kalau orang nak hina atau apa sahaja, saya akan sentiasa ada untuk mereka.
“Saya ada ketika mereka malu, sedih dan ketawa bersama-sama. Sebab kami adalah bersaudara. Malah Rasulullah sendiri memperjuangkan konsep ‘brotherhood’,” katanya.
Ketika disoal sama ada golongan pendakwah yang terlibat dengan isu-isu jelik itu layak digelar sebagai penunggang agama, Don yang ditemui ketika majlis sidang media Konsert Agungnya Cinta di sini, semalam menepis sekeras-kerasnya istilah tersebut digunakan kepada mereka.
“Kita tidak boleh tuduh mereka sebagai penunggang agama. Kita kena tahu bezakan antara penunggang agama dan juga ‘pencemaran agama’.
“Pencemaran adalah disebabkan atas perbuatan kita sendiri. Penunggang agama pula, mereka yang tidak percaya dengan agama tetapi menggunakan agama untuk mendapatkan sesuatu.
“Jadi, apa yang berlaku ke atas beberapa pendakwah bebas sebelum ini, mereka bukannya penunggang agama, tetapi hanya pencemaran sahaja. Ibaratnya ‘jerebu’ yang berlaku dalam institusi asatizah,” jelasnya.
Sejak beberapa waktu lalu, beberapa nama besar pendakwah bebas bergelar selebriti terpalit dengan isu-isu dangkal seperti kecurangan dalam perkahwinan sehinggalah kepada kes salah laku seksual.
Isu yang berlaku itu telah menjadi topik utama media sehingga menjadi perdebatan dalam kalangan netizen apabila mula menilai kelayakan individu tersebut diangkat sebagai contoh dalam bidang agama. – KOSMO! ONLINE


Bukan berkelakuan sumbang tapi gurauan adik-beradik
Oleh MOHAMAD NAUFAL MOHAMAD IDRIS

29 Oktober 2022, 5:36 pm
KUALA LANGAT – Dua lelaki yang dikatakan tular melakukan adegan tidak senonoh di sebuah surau di pekan Banting di sini baru-baru ini adalah merupakan adik-beradik.
Kedua-dua mereka berusia berusia 14 dan 21 tahun itu dikatakan singgah di surau tersebut untuk menunaikan solat ketika dalam percutian keluarga.
Ketua Polis Daerah Kuala Langat, Superintendan Ahmad Ridhwan Mohd . Nor @ Saleh berkata, pihaknya berjaya mengesan mereka pada hari ini dengan mendapati mereka tinggal di Seremban.
Katanya, dua beradik itu datang ke Banting dari Shah Alam bersama ibu bapa mereka dan seorang lagi beradik perempuan mereka yang berusia antara 19 dan 47 tahun pada Selasa lalu.
Keluarga itu datang bercuti dan makan di sebuah sebuah restoran di pekan Banting sebelum menunaikan solat di surau berkenaan kira-kira pukul 4.30 petang.
“Selesai solat, kedua beradik lelaki itu bergurau di dalam surau tersebut tanpa disedari perbuatan mereka dirakam televisyen litar tertutup (CCTV) surau itu.

“Menurut keterangan salah seorang daripada adik beradik tersebut menyatakan dia bergurau dengan adiknya dan membetulkan seluarnya. Tiada sebarang niat untuk berkelakuan tidak senonoh di dalam surau terbabit,” katanya dalam kenyataan hari ini.
Jelas beliau, berdasarkan keterangan kedua ibu bapa mereka memaklumkan adik-beradik tersebut mempunyai hubungan yang rapat dan selalu bergurau.
Ahmad Ridhwan menegaskan pihaknya telah mengambil kesemua keterangan daripada dua beradik dan ibu bapanya hari ini.
“Kes akan dirujuk kepada Timbalan Pendakwa Raya dalam masa terdekat untuk arahan lanjut,” katanya.
Kosmo! Online terdahulu melaporkan aksi melampau dua lelaki yang berjaya dirakam menerusi televisyen litar tertutup (CCTV) sebelum tular di Twitter rasmi Info Kuala Langat. -KOSMO! ONLINE.


Jangan terperdaya scammer tawar RM500 e-dompet Touch n Go
Oleh AZMI NORDIN

29 Oktober 2022, 6:19 pm
PETALING JAYA – Kumpulan Touch n Go meminta orang ramai supaya tidak terperdaya sekiranya menerima khidmat pesanan ringkas (SMS) yang menawarkan sejumlah wang disertakan pautan yang tidak sahih.
Helah kali ini adalah dengan bantuan e-dompet RM500 yang diberikan kepada rakyat atas sokongan kepada kerajaan Barisan Nasional (BN) yang memerlukan pengesahan identiti menggunakan pautan yang menyamar sebagai aplikasi itu.
Touch n Go e-dompet dalam kenyataan di Facebook berkata, modus operandi yang digunakan itu berbeza kerana mempunyai ciri-ciri yang tidak akan dikeluarkan oleh syarikatnya.
“SMS daripada kami tidak akan disertakan dengan pautan.
“Sekiranya anda menerima sebarang SMS yang menyamar sebagai kami dan mempunyai pautan, mohon jangan klik dan sentiasa berwaspada dengan SMS yang diterima,” jelasnya, semalam.
Terdahulu, tular di media sosial mengenai pemakluman bantuan e-dompet RM500 daripada pihak kerajaan melalui pautan TNG sehingga dakwaan seorang mangsa kehilangan RM1,950 selepas mengakses pautan tersebut. -KOSMO! ONLINE.


Wanita bela lintah biar darahnya dihisap
Oleh KOSMO!

29 Oktober 2022, 6:30 pm
WASHINGTON – Seorang wanita di negeri Oregon mendedahkan bahawa dia menjadikan lintah sebagai haiwan peliharaan dan membenarkan ia menghisap darahnya, lapor akhbar New York Post semalam.
Sommer Seeley, 26, memuat naik beberapa video mengenai lintah peliharaannya dan mendapat berjuta-juta tontonan dalam aplikasi TikTok.
“Orang ramai pernah memberitahu bahawa saya menjijikkan dan perlu menjalani pemeriksaan di hospital sakit mental,” katanya kepada laman NeedToKnow.online.
Dalam salah satu videonya yang paling tular setakat ini, penduduk bandar Portland itu dilihat berpegangan tangan dengan pasangannya dan membiarkan beberapa ekor lintah menghisap darah di kaki mereka.
Seeley telah memelihara lintah selama beberapa tahun dan kini memiliki lima ekor kesemuanya. Lintah pertamanya dinamakan Betty dan berusia empat tahun dengan panjang 12.7 sentimeter (sm), lapor agensi berita Jam Press.
Antara lintah lain yang dipelihara Seeley termasuk Bea, Rue, Estelle dan Herb. Walaupun ia hanya berukuran 5 sentimeter panjang, Seeley berpuas hati kerana lintah-lintah peliharaannya berselera apabila dia membiarkan ia menghisap darahnya.

“Saya terkejut melihat berapa lama ia bertahan (hisap darah), selama sejam atau lebih,” katanya.
Ia mungkin menyakitkan, namun air liur lintah mempunyai anestetik yang mematikan rasa dan bahan kimia yang memastikan darah untuk terus mengalir, ujar Seeley. – Agensi


Lelaki Malaysia dipenjara 3 tahun menyamar pakar sakit puan, kumpul gambar lucah wanita
Oleh KOSMO!

29 Oktober 2022, 6:00 pm
SINGAPURA – Seorang lelaki warganegara Malaysia dijatuhi hukuman penjara tiga tahun empat bulan oleh mahkamah Singapura selepas didapati bersalah menyamar sebagai pakar sakit puan di laman Facebook untuk mendapatkan gambar lucah wanita, lapor laman berita Wion News semalam.
Tertuduh, Ooi Chuen Wei, 37, didapati bersalah kerana menipu identiti  dengan tujuan mendapatkan maklumat mengenai alat sulit dan aktiviti seksual mangsa.
Dia menggunakan gambar  seorang wanita Malaysia secara rawak sebagai imej profilnya. Chuen Wei juga menambah rakan Facebook lelaki dan wanita dan mencipta profil Instagram dan LinkedIn menggunakan nama sama supaya akaunnya kelihatan tulen.
Dia menyasarkan mangsa dan menghantar mesej memperkenalkan diri sebagai Dr Lee sebelum menawarkan untuk berkongsi pelan perubatan untuk perundingan bulanan.
Dia kemudian akan meminta mangsa menghantar video untuk membolehkannya membuat diagnosis mengenai sebarang masalah kesihatan dengan alasan rujukan sebelum memberikan pelan rawatan kepada mereka.
Dalam tempoh empat tahun, tertuduh memperdaya 38 wanita dan menerima hampir 1,000 gambar serta video lucah sebagai balasan.

Kesalahan itu terbongkar Julai lalu apabila seorang wanita yang semakin curiga terhadap tingkah laku Chuen Wei, membuat aduan kepada polis.
Polis kemudian menyerbu rumah suspek dan merampas perantinya. Semasa siasatan dan soal siasat oleh polis, dia mengaku melakukan jenayah tersebut. – Agensi


Ribut petir diramal di tujuh negeri malam ini
Oleh TUAN NURHIDAYAH TUAN AB.GHANI

29 Oktober 2022, 5:44 pm
PETALING JAYA – Jabatan Meteorologi (MetMalaysia) telah mengeluarkan satu amaran ribut petir, hujan lebat dan angin kencang terhadap tujuh negeri sehingga pukul 9 malam ini.
Menurut MetMalaysia, cuaca tidak menentu dijangka berlaku di tiga negeri Pantai Timur, Kelantan (Gua Musang), Terengganu (Hulu Terengganu, Dungun dan Kemaman) dan seluruh daerah di Pahang.
“Sementara bagi Selangor, hujan ribut diramal berlaku seluruh daerah Hulu Selangor.
“Di Negeri Sembilan, kawasan terlibat adalah Jelebu, Seremban, Kuala Pilah, Jempol dan Tampin manakala Johor di sekitar kawasan Segamat,” katanya dalam kenyataan hari ini. -KOSMO! ONLINE.


Hilang rindu, Siti, Kris Dayanti akhirnya bertemu
Oleh NUR AL-FAIRUZA SYARFA NOR SAIDI

29 Oktober 2022, 5:15 pm
PETALING JAYA – Selepas beberapa tahun tidak bertemu akibat pandemik, Kris Dayanti meleraikan kerinduan apabila akhirnya berpeluang bertemu dengan rakan baiknya, Datuk Seri Siti Nurhaliza.
Kris menarik perhatian netizen selepas berkongsi video dan gambar mesra bersama rakan baiknya itu dalam Instagram miliknya.
Difahamkan, Kris atau nama sebenarnya Kris Dayanti Trenggono hadir ke negara ini sempena membuat persembahan di Sunway-Malaysian AIDS Foundation Red Ribbon Gala.
Selepas menyelesaikan persembahannya, pelantun lagu Menghitung Hari itu sempat meluangkan masa dengan Siti di sebuah restoran.
Video yang dimuat naik oleh Kris menunjukkan Siti sangat teruja berjumpa dengan rakannya setelah sekian lama tidak bertemu.
“Divaku @ctdk,” tulis Kris menerusi ruangan kapsyen.

Dalam kesempatan itu, Siti juga membawa anak-anaknya Siti Aafiyah Khalid dan Muhammad Afwa bertemu empat mata dengan Kris.
Menerusi perkongsian tersebut, Aafiyah sangat mesra bermain dengan Kris walaupun baru pertama kali berjumpa.
Siti juga turut memuat naik gambar dalam Instagramnya dengan kapsyen berbunyi: “Cintaku @krisdayantilemos, hilang rindu.”
Terdahulu, Siti berkongsi rasa rindu apabila tidak dapat berjumpa rakan karibnya itu akibat pandemik Covid-19 yang melanda seluruh dunia sehingga menyebabkan pintu sempadan negara ditutup. -KOSMO! ONLINE